Sveučilište u Zagrebu

Filozofski fakultet

Hrvoje Pleić

Nastavnici i studenti zagrebačkog studija filozofije u vrijeme Prvog svjetskog rata (1914-1918)

Zagreb, svibanj 2018.

Ovaj rad izrađen je na Filozofskom fakultetu pri Odsjeku za povijest pod vodstvom prof. dr.sc. Drage Roksandića i dr.sc. Nikole Anušića i predan je na Natječaj za dodjelu Rektorove nagrade za akademsku godinu 2017./2018.

SADRŽAJ

1. *Uvod*
2. *Metode i izvori*
3. *Kriegserlebnis –* Sveučilište u izvanrednim okolnostima
4. *Prilike* *od nas traže vanredno naprezanje i nesebične žrtve*  – spašavanje svakodnevice između studija i svjetskog rata
5. *Studentski život u velegradu lako omami mladića …* – podrijetlo slušača na Filozofskom fakultetu
6. *Glasni odjek modernizma* ­– socijalna slika slušača na Filozofskom fakultetu
7. *Zaključak*
8. *Zahvale*
9. *Bibliografija*
10. *Sažetak*
11. *Summary*
12. Uvod

Veliki rat izazvao je izvanredno stanje u svim sferama društvenog života pa tako i na Sveučilištu u Zagrebu. Hrvatska povijest o razdoblju Prvog svjetskog rata bila je usmjerena prema političkim procesima, ulogama pojedinih istaknutih ličnosti te procesom raspada Monarhije. Osobita je pozornost istraživača bila fokusirana na sjedinjenje i ulazak u novu državu, zanemarujući pri tom probleme i sliku ratne svakodnevice.[[1]](#footnote-1) To je za posljedicu imalo zapostavljanje takvih tema u historiografiji pa je time uzrokovalo i potpunu neistraženost ratne svakodnevice sveučilišne populacije za vrijeme Prvog svjetskog rata. Uvidi u sveučilišnu svakodnevicu čine nam se važni jer omogućuju razumijevanje funkcioniranja određene društvene skupine kao i institucije u kontekstu ratnog stanja. Također nam je važan radi upotpunjavanja slike o utjecaju rata na društvene i političke odnose u Zagrebu. Ta tema je široko istražena, ali nikada iz ovog specifičnog pogleda.

Glavno istraživačko pitanje ovoga rada je istražiti sveučilišnu svakodnevicu, identificirati najčešće probleme uzrokovane ratnim okolnostima i nastojati prikazati koliko je izvanredno ratno stanje utjecalo na funkcioniranje studija filozofije na Filozofskom fakultetu. Uz navedeno, namjera je uz pomoć kvantitativne analize raznih rubrika upisnih listova studenata filozofije (*dalje: nacionali)* identificirati moguće promjene u strukturi njegovog studentskog tijela i koji su razlozi tih promjena.

Najprije ćemo u radu prikazati funkcioniranje nastave filozofije za vrijeme Prvog svjetskog rata. Osim na tehničke probleme oko funkcioniranja nastave, istražiti ćemo i utjecaj rata na akademsku svakodnevicu studenata i nastavnika. U radu smo se koncentrirali na studente filozofije jer su komparativno najpogodniji za analizu, zbog svoje studijske, društvene i spolne raznolikosti. Međutim, kako je Sveučilište relativno malo, centralizirano i homogeno, moguće je steći uvid u situaciju na Sveučilištu preko prizme studenata filozofije budući da su problemi studenta filozofije u biti bili i problemi svakog studenta na Sveučilištu. Drugi dio rada obuhvaća kvantitativnu analizu strukture studenata. Analiza će biti fokusirana na prikaz kvantitativne analize studenata filozofije na temelju *nacionala*. Pomoću određenih kategorija koje su studenti bili dužni sami ispuniti pri upisu u semestar, analizirat će dobivene podatke i usporediti s postojećim prijeratnim i poslijeratnim podacima.

Iako je razdoblje Prvog svjetskog rata zaokupljalo mnoge hrvatske historiografe u dvadesetom stoljeću, oni su rijetko pisali o posljedicama koje je rat ostavio na područjima izvan neposrednih ratnih djelovanja, na privredu ili na svakodnevni život stanovništva.[[2]](#footnote-2) U tu ratnu svakodnevicu svakako ulazi i funkcioniranje Sveučilišta. Samo nekoliko autora pisalo je o povijesti Sveučilišta. Nama su najkorisniji oni autorski članci u jubilarnim spomenicama Sveučilišta[[3]](#footnote-3) koje su još uvijek jedan od najvažnijih historiografskih izvora za povijest Sveučilišta, posebno zbog svoje rubrike „*Statistika sveučilišta*“ koja ima ogromnu vrijednost, ali i koja je najčešće preuzimala starije podatke od prijašnjih izdanja, što je uzrokovalo nasljedne greške.[[4]](#footnote-4) Od mnogo radova objavljenih na temu povijesti Sveučilišta i njegovih studenata, Tihana Luetić prva je ušla u problematiku slabog interesa za konkretnije istraživanje studenata. Ona se bavi širokim aspektima studentske svakodnevnice ali samo do 1914. godine.

Malo autora detaljnije obrađuje Sveučilište za vrijeme Prvog svjetskog rata. U spomenicama se spominju uobičajeni problemi vezani za rat kao što su opće nedaće uzrokovane ratom, nedostatak prostora za predavanja, mobilizacija, otežana nastava, kao i političke promjene i njihove posljedice. U Spomenici iz 1925. godine *Svjetski rat* obrađuje se na četiri stranice[[5]](#footnote-5) te autor, Vjekoslav Klaić, spominje samo opće nedaće uzrokovane ratom te osnutak Medicinskog fakulteta. Slična je situacija u Spomenici iz 1969. godine gdje Jaroslav Šidak ratu također posvećuje četiri stranice sličnog sadržaja bez nekih novijih saznanja o tom problematičnom periodu.[[6]](#footnote-6) Od ostalih publikacija, u knjizi *Sveučilište u Zagrebu*, u poglavlju *Kratka povijest*, također se vrlo malo spominje rat, svega na pola stranice.[[7]](#footnote-7) Igor Karaman u svojoj knjizi *Hrvatska na pragu modernizacije* obrađuje socijalne i regionalne karakteristike studenata, ali zastaje na 1910. godini.[[8]](#footnote-8) Kako je u istraživačkom radu problematika Sveučilišta za vrijeme rata slabo zastupljena, tako je još manje zastupljena svakodnevica, život, kao i struktura studentskog tijela u tom razdoblju. U spomenici iz 1925. godine poglavlje *Studenti*[[9]](#footnote-9)gotovo ne spominje studentsku svakodnevicu za vrijeme rata, dok je u Spomenici iz 1969. ratni period u poglavlju *Studentski pokret*[[10]](#footnote-10) jednostavno zanemaren između članaka Mirjane Gross i Voje Rajčevića.[[11]](#footnote-11)

1. Metode i izvori

Što se tiče primijenjene metodologije u ovome radu, najveći problem dakako bio je nedostatak obrađenih podataka vezanih za studentsku populaciju za vrijeme Prvog svjetskog rata.[[12]](#footnote-12) Krešimir Regan i Vlatka Dugački navode u svome radu da je glavni razlog slabe istraženosti nedostatak izvora kao i to što je dio arhivske građe poslije 1918. godine završio u Beogradu ili mu se gubi trag za vrijeme Drugoga svjetskoga rata. Zbog toga su povjesničari za izvore ponajviše uzimali novine, koje bi se kao pouzdan izvor zbog ratnih okolnosti trebalo uzeti sa zadrškom.[[13]](#footnote-13) Problem nepotpunosti podataka nije zaobišao niti *Statistiku sveučilišta* koja se nalazi na samome kraju Spomenice iz 1924. godine i uređena je u sljedećih nekoliko kategorija od kojih su za ovaj rad najbitnije: *Nastavnici, narodnost slušača, vjeroispovijest slušača, sav broj slušača, slušači po fakultetima, prosječan broj slušača po fakultetima, slušači po narodnosti, slušači po vjeroispovijesti, slušači po rodnome kraju, slušači po zvanju i zanimanju roditelja.*[[14]](#footnote-14)

U Spomenici iz 1924. godine, gdje je moguće vidjeti navedenu kategorizaciju podataka za sve godine, od osnutka modernoga Sveučilišta pa do akademske godine 1923/24., nedostaju ratne godine osim u kategorijama broj nastavnika i studenata na Sveučilištu. Kako su sve navedene kategorije ključne za postizanje pune strukture studentskoga tijela na Filozofskome fakultetu za vrijeme Prvoga svjetskoga rata, analiza *nacionala* po svim navedenim kategorijama, kao i usporedba sa *Statističkim godišnjakom* bila je nužna kako bi se dobila kompletna slika studentskoga tijela. U ovoj analizi nisu zastupljeni studenti Šumarske akademije i Farmaceutskoga tečaja koji su tada djelovali pod Filozofskim fakultetom zato što su njihovi spisi tijekom godina završili unutar vlastitih fakulteta te nisu bili pohranjeni zajedno sa studentima filozofije u Arhiv Filozofskog fakulteta. Zbog toga, namjera autora bila je usredotočiti se na studente unutar smjera filozofija dok je istraživanje polaznika ostalih fakulteta ili tečajeva materijal za neki drugi, mnogo opsežniji i obuhvatniji rad koji bi obuhvatio čitavu povijest Sveučilišta, njegovog okruženja i analizu djelovanja njegovih slušača za vrijeme Prvoga svjetskoga rata.[[15]](#footnote-15)

Ključan izvor, na kojemu se temelji kvantitativni dio ovog istraživanja, neobrađeni su *Imenici Filozofskog fakulteta* pomoću kojih smo uspjeli dobiti više komparativnih slika slušača filozofije. Oni su podijeljeni na knjige po statusu studenta[[16]](#footnote-16) te po zimskom i ljetnom semestru. Unutar toga uvezani su pojedinačni *nacionali* po semestrima od najvišega do najnižega; broj studenata označen je arapskim brojem na naslovnici knjige te u svakom pojedinačnome semestru. *Nacional* je u sebi sadržavao rubrike kao što su *dan upisa*, *semestar*, *upisnina*, *naukovina*, *ime i prezime slušača*, *godina rođenja*, *mjesto rođenja*, *zavičajnost*, *vjeroispovijest*, *materinji jezik*, *ime i zvanje oca*, *boravište slušača*, *prošlo učilište*, *dokazala iz kojih se izvodi pravo na upi*s te *dali i od koga prima stipendiju*.[[17]](#footnote-17) Slušač je vlastoručno ispisivao *nacional* što je često uzrokovalo manjak određenih podataka primjerice *naukovina*, *zanimanje oca*, *vlastoručni potpis* ili u iznimnim slučajevima čak i *datum rođenja* ili *vjeroispovijest*. Od navedenih kategorija za analizu su odabrane *vjeroispovijest*, *materinji jezik* i *regionalnost*. U *nacionalima* u kojima podaci nisu navedeni u cijelosti, izvršena je analiza prema postojećim kategorijama. Te kategorije uključuju *Zvanje i zanimanje oca* koja je često ostavljena prazna ili je zbog očeve smrti[[18]](#footnote-18) u rubriku zanimanje stavljeno zanimanje majke te kategorija *Ima li stipendiju ili potporu, iz koje zaklade, od koga i u kojem iznosu,* gdje su slušači najčešće upisivali *da* ili *ne,* a rjeđe iznos stipendije te zakladu koja ih stipendira.[[19]](#footnote-19) Uz navedene podatke najzanimljivija kategorija bila bi kakav je status slušača u odnosu na ratno stanje, koliki je broj mobiliziranih, onih na dopustu ili ranjenih (invalida). Nažalost, ta kategorija javlja se tek sporadično, a tek od kasnijih ratnih godina [[20]](#footnote-20) pojavljuju se naznake o vojnome statusu slušača te je bilo potrebno iz ostalih dokumenata i zapisnika identificirati eventualne slušače za koje smo mogli biti sigurni da su sudjelovali u ratu.

Analiza studenata u *nacionalima* u ovome radu podijeljena je na tri tematske cjeline: Etno-konfesionalna slika studenata, Regionalna slika studenata i Socijalna slika studenta koja uključuje zanimanje roditelja, najčešće oca, kao i stipendije. Analizom navedenih skupina moguće je saznati i međusobno usporediti socijalnu, regionalnu i etno-konfesionalnu strukturu studenata filozofije za vrijeme Prvog svjetskog rata. Uz to moguće je identificirati i usporediti eventualne promjene na Filozofskome fakultetu sa stanjem prije i nakon izbijanja rata kao i s generalnim stanjem na Sveučilištu i stanovništvom na području Kraljevina Hrvatske i Slavonije (dalje: *Trojednice*) korištenjem zadnjeg Statističkog godišnjaka, onoga iz 1910. godine.

Uz analizu studentske populacije, bilo je potrebno dobiti što autentičniju sliku toga razdoblja kako u javnome životu grada. Bilo je potrebno analizirati mnogobrojne objavljene i neobjavljene izvore te razne publikacije koje su se mogle nadovezati i zaokružiti temu istraživanja. Tako su od neobjavljenih izvora korišteni dostupni podaci iz *Imenika redovitih i izvanrednih slušača Mudroslovnog fakulteta* (dalje: *imenici*)od zimskog semestra 1913/1914. do ljetnog semestra 1917/1918. godine koji se nalaze u Arhivu Filozofskog fakulteta u Zagrebu (dalje: AFF).[[21]](#footnote-21) Iz istog arhiva korištene su *Svjedodžbe u vojne svrhe* iz 1913. i 1914. godine koje je fakultet dostavljao nadležnim vojnim vlastima[[22]](#footnote-22) te *Zapisnici sjednica Fakultetskog vijeća Mudroslovnog fakulteta* od 1913. do 1918. godine.[[23]](#footnote-23) Od ostalih neobjavljenih izvora korišteni su *Zapisnici sjednica Akademskog senata* od 1914. do 1918. godine radi boljeg shvaćanja utjecaja općih ratnih prilika na rad Sveučilišta kao i određeni spisi arhivskog fonda *Odjela za bogoštovlje i nastavu* Hrvatskog državnog arhiva.[[24]](#footnote-24) Od objavljenih izvora korištene su tri izdane spomenice: *Sveučilište Kraljevine Srba, Hrvata i Slovenaca u Zagrebu: 1874-1924: Spomenica Akademičkog senata* (dalje: *Spomenica* 1925.), *Spomenica u povodu proslave 300. godišnjice sveučilišta u Zagrebu,* Zagreb 1969. (dalje: Spomenica 1969.) i *Spomenica Pučkog sveučilišta u Zagrebu 1907-1912-1932 (*dalje: Spomenica Pučkog Sveučilišta).Od administrativnih objavljenih dokumenata korišteni su *Izvještaji gradskog poglavarstva o sveopćoj upravi slob. i kralj. grada Zagreba za godine 1913.-1918*.,[[25]](#footnote-25) *Statistički godišnjak Kraljevina Hrvatske i Slavonije II. 1906-1910.*[[26]](#footnote-26) (dalje: *Statistički godišnjak II.*) i *Stenografski zapisnici sjednica Sabora Kr. Hrvatske Slavonije i Dalmacije 1913-1918.* Od periodike korišten je *Jutarnji list* (1912) kao dnevne novine sa najvećom cirkulacijom te u manjem obujmu *Ilustrovani list* (1914).

1. *Kriegserlebnis –* Sveučilište u izvanrednim okolnostima

Objavom rata 28. srpnja naizgled je stao život u Europi toga ljeta 1914. godine. Unatoč šoku i neizvjesnoj budućnosti, prvih nekoliko tjedana rat se nije mogao osjetiti u Zagrebu te su Zagrepčani kao i Sveučilište normalno nastavili s radom. Nakon prvobitnog ignoriranja, prvi znakovi rata počeli su se pojavljivati u svakodnevnome životu. Naredbom o generalnoj mobilizaciji od 31. srpnja 1914. Zagrepčani su se, kao i njihovi sunarodnjaci u ostalim dijelovima Monarhije, masovno odazvali mobilizaciji. Satnije 25. domobranske hodne pukovnije u euforiji su paradnim korakom krenule prema Srbiji dok su ih građani zasipali cvijećem.[[27]](#footnote-27)

Sveučilište je već na samome početku, 8.kolovoza 1914. godine, doživjelo realnost ratnoga stanja kada je na prizor nastavnicima i studentima ispred zgrade Sveučilišta, na Sveučilišnom trgu, postavljen vojnički logor,[[28]](#footnote-28) a 15. kolovoza i poljska kuhinja.[[29]](#footnote-29) Mobilizacija studenata i nastavnoga kadra[[30]](#footnote-30) te rekvizicija zgrada Sveučilišta u vojne svrhe[[31]](#footnote-31) dovodi do suspenzije upisa te odgode nastave i polaganja ispita već na jesen 1914. godine.[[32]](#footnote-32) Već se krajem 1914. godine raspravlja o promjeni rasporeda predavanja kako bi se udovoljilo zahtjevima vojske i gradskoga poglavarstva. Tako kako rat napreduje, vojska u jednome trenutku preuzima dvadeset velikih i tri male prostorije u zgradi Sveučilišta dok je ostalih šesnaest velikih i devet malih ostalo u jurisdikciji Sveučilišta, a što je dakako bilo premalo za redovnu nastavu.[[33]](#footnote-33) U zgradi Sveučilišta bili su smješteni vojnici 19. pješačke pukovnije[[34]](#footnote-34), a nakon toga upravljanje je preuzeo Crveni križ i tamo oformio jednu od osam improviziranih bolnica u Zagrebu.[[35]](#footnote-35) Zbog izvanredne situacije, slušačima koji su mobilizirani počeli su se opraštati semestri i naukovina kako bi im se maksimalno izašlo u susret dok su na bojištu. Jedna od rijetkih dobrih posljedica vojnog i bolničkog preuzimanja određenih površina zgrada bila je smanjenje financijskih sredstava koje je Sveučilište izdvajalo za troškove ogrjevnog drva, ugljena i potrošnje struje.

Sveučilište je za vrijeme rata zaista stagniralo. U četiri godine izvanrednog stanja gotovo je prepolovljen broj sveučilištaraca dok se broj privatnih i honorarnih docenata[[36]](#footnote-36) najviše smanjio jer su bili podložni mobilizaciji. Prije početka rata, u drugom semestru akademske godine 1913/14. broj slušača na Sveučilištu iznosio je 1056 te je bilo zaposleno 106 stalnih nastavnika, dok je na kraju rata u ljetnome semestru 1917/18. godine bilo 886 slušača te 92 nastavnika. Budući da je prvi krug mobilizacije uključivao godišta od 1894. do 1898. godine, 1914. godine novačenje je zapravo obuhvaćalo isključivo dobne skupine studentske populacije (16-22 godine) što je znatno smanjilo broj slušača sljedeće godine s prijašnjih 1056 na 792, a godinu nakon, koja je obuhvaćala godišta 1865. do 1897. godine (18-50), broj slušača spustio se na 459 u ljetnome semestru 1915/16., što je gotovo 43% manje nego u posljednjoj prijeratnoj godini. Teško je nažalost doznati u ovakvom ograničenom istraživanju koliko je ukupno studenta sa Zagrebačkoga sveučilišta bilo mobilizirano ili koliko ih je poginulo, što je nešto čemu će se zasigurno težiti u budućim istraživanjima.

Graf 1: Prikaz promjene broja slušača i profesora za vrijeme rata.[[37]](#footnote-37)

Filozofski fakultet je djelovao unutar Sveučilišta od samog osnutka 1874. godine te je dočekao rat kao drugi najveći fakultet. Problemi koje je rat uzrokovao i donio na Sveučilište su se preslikavali i na ostale fakultete. U suštini, problemi prisutni na Sveučilištu su bili isti oni koji postoje i na Filozofskom fakultetu. Tako, kada uzmemo da je u drugom semestru akademske godine 1913/1914. ukupno bilo 1056 upisanih slušača na Sveučilištu,[[38]](#footnote-38) od čega ih je bilo 263 na Filozofskom fakultetu što je činilo oko 24,9% od čega je 121 redovnih filozofa i 13 izvanrednih.[[39]](#footnote-39) Time dolazimo do podatka da su filozofi sudjelovali sa 12,6% slušača na razini Sveučilišta.[[40]](#footnote-40)

Kao i na Sveučilištu, rat je značajno utjecao na broj studenata Filozofskog fakulteta pa tako tijekom rata imamo kontinuirani pad. Od početnih 263 slušača akademske godine 1913/14. on pada na 184 slušača akademske godine 1917/1918. što je gotovo za 38% manje. Slušači filozofije slabije prate taj trend budući da njihov broj pada sa 116 na 96 slušača u tom periodu, što je oko 18,3%.

Graf 2: Prikaz promjene broja slušača filozofije i Filozofskog fakulteta za vrijeme rata.

Nekoliko je stvari po kojima je Filozofski fakultet bio specifičan u odnosu na ostatak Sveučilišta. Prvo, po tome što je imao veći broj zaposlenih honorarnih i privatnih docenata od ostalih fakulteta koji su činili gotovo polovicu nastavnika. Tako je početkom rata više nastavnika mobilizirano što je uzrokovalo poteškoće u nastavi. Jedino mjesto gdje su žene mogle studirati na Sveučilištu u Zagrebu bio je Filozofski fakultet. Tako je specifičnost tog fakulteta je u tome što je rat uzrokovao povećanje broja slušačica radi mobilizacije muškaraca. Tako se postotni broj povećava s početnih 13% akademske godine 1913/14. na značajnih 36% 1917/18. godine.[[41]](#footnote-41)

Rat nije poštedio ni novu Sveučilišnu biblioteku koja je velikim naporima otvorena 1913. godine. Zbog ratnih prilika ona nije do kraja uređena i organizirana. Izvještaj za 1914. godinu navodi kako će biti potrebno još dosta vremena dok se ne dovede u funkciju. Osim što je to posao sam po sebi kompliciran i opsežan, jer je veliki dio činovničkog i podvorničkog osoblja morao radi mobilizacije obustaviti svoje poslovanje. Krajem ljeta 1914. godine mobilizirano je čak pet knjižničara i četiri pripadnika tehničkog osoblja.[[42]](#footnote-42) Stanje je toliko bilo loše da je profesor Kršnjavi, tada već u starijoj dobi, bio voljan sam i besplatno pomoći ravnatelju Deželiću oko uređenja biblioteke i katalogizacije.[[43]](#footnote-43)

Jedini značajan razvojni pomak za vrijeme djelovanja ratnoga Sveučilišta kao i Odjela za bogoštovlje i nastavu bilo je uspješno otvaranje Medicinskoga fakulteta - sastavnice zajamčene zakonom iz 1874. koja je bila konstantna politička tema još od kraja devetnaestog stoljeća. Napravljen je i kratak elaborat o potrebi uspostavljanja Medicinskoga fakulteta u Zagrebu još 1898. godine,[[44]](#footnote-44) ali se službena rasprava o njegovom otvorenju provlačila kroz politiku do 1910. godine kada se Akademski senat Sveučilišta obratio banu Nikoli Tomašiću predstavkom da se prilikom 40-te godišnjice Sveučilišta 1914. godine, otvori i Medicinski fakultet. Za vrijeme rata počelo se aktivnije raditi na osnivanju Fakulteta zbog nedostatka liječnika[[45]](#footnote-45) te je već sljedeće godine narodni zastupnik Milan Rojc na sjednici Hrvatskog sabora, 25. siječnja 1917. godine u raspravi o financijskome proračunu iznio prijedlog Vladi da se ustroji Medicinski fakultet koji je jednoglasno i prihvaćen.[[46]](#footnote-46) Na dnevnome redu četvrte izvanredne sjednice Akademskoga senata, 3. veljače 1917. godine, opet[[47]](#footnote-47) je upućena predstavka Vladi za ustroj Medicinskoga fakulteta. Ubrzo nakon toga uslijedila je još jedna predstavka Akademskog senata od 6. studenog nakon koje Milan Rojc, predstojnik Odjela za bogoštovlje i nastavu, najavljuje skori ustroj fakulteta. Prvi izabrani profesori bili su Teodor Wicherhause, Miroslav Čačković i Dragutin Mašek. Upisi su počeli 21. prosinca 1917. godine, a nastava je napokon sa 63 upisana studenta započela 12. siječnja 1918. godine u 11 sati. [[48]](#footnote-48)

Kako se rat približavao kraju, tako se mijenjala i politička situacija u Monarhiji. Sve češće se u tisku, kao i u praksi Sveučilište počinje upotrebljavati naziv Hrvatsko sveučilište, a sve manje se koristi službeni naziv po caru i kralju Franji Josipu I. U sklopu šire nacionalne homogenizacije, hrvatski jezik ubrzo je proglašen isključivim nastavnim jezikom, ukinuto je ograničenje ženama za upis na ostale svjetovne fakultete te je reguliran status privatnih i honorarnih docenata. Krajem rata i raspadom Monarhije, točno u podne 27. listopada 1918. godine, na izvanrednoj sjednici Gradske skupštine, grad je odlučio staviti svoje „moralne, materijalne i fizičke sile“ na raspolaganje novome političko-pravnome poretku, točnije Narodnome vijeću. Tim činom, barem na lokalnoj razini, a kasnije i ulaskom u zajedničku Državu te Kraljevinu SHS, završila je era kraljevskoga Sveučilišta i započela era novoimenovanoga Sveučilišta SHS.[[49]](#footnote-49) Taj je događaj također zabilježen na drugoj redovitoj sjednici Fakultetskoga vijeća Filozofskoga fakulteta od 19.11. 1918. godine kada dekan objavljuje da „prije prijelaza na dnevni red pozdravlja prisutne članove profesorskog zbora u slobodnoj i suverenoj Državi Slovenaca, Hrvata i Srba te poziva da i na prosvjetnom području tog naroda poradimo na unaprjeđenju države“.[[50]](#footnote-50)

1. *Prilike* *od nas traže vanredno naprezanje i nesebične žrtve*  – spašavanje svakodnevice između studija i svjetskog rata

Od samoga početka rata, u zemljama Centralnih sila očekivalo se ponajviše od akademske zajednice, a pogotovo od studentske populacije koja je smatrana nacionalnom avangardom, da najaktivnije sudjeluje u „civilizacijskom“ podupiranju njegovih uzroka, potreba i konačnih ciljeva.[[51]](#footnote-51) U carskoj Njemačkoj već je u Francusko-pruskom ratu ljudski kao i moralni prinos studentskoga tijela bio iznadprosječan s obzirom na druge društvene slojeve. Jak akademski nacionalizam isprepleten sa wilhelminskim[[52]](#footnote-52) romanticizmom i nastavnicima lojalnima političkome sustavu, osiguravao je bezrezervnu potporu studenata u ostvarenju nacionalnih ciljeva bez obzira na cijenu i unatoč općem nadanju da će ipak prevladati politika *Weltpolitik ohne Krieg*. Kako u svome članku navodi Jarausch, „ …Kriegserlebnis najviše utječe na vojnike i intelektualce.“ Predvidivo, studenti su točno ulazili u takvu njegovu kategorizaciju. Šokantni su brojevi studenata koji su mahom dobrovoljno otišli služiti vojnu službu 1914. godine. Tako nalazimo podatke da je od 79255 studenata u Njemačkome carstvu, njih čak 39585 već prvi semestar otišlo na front. Neka sveučilišta poput onoga u Bonnu imaju brojke od čak 78,25% mobiliziranih studenata.[[53]](#footnote-53)

Ništa drugačije nije bilo u predratnome Beču kojega se smatralo svojevrsnim političkim barometrom dualne Monarhije. Ako je nešto funkcioniralo u Beču, to je značilo da je zaista Monarhija bila zdrava. Unatoč postojanja sveprisutnog problema elitizma njemačke kulturne i akademske dominacije pri Sveučilištu u Beču,[[54]](#footnote-54) ono je još uvijek izučavalo vrhunske profesionalce i birokrate koji su dolazili iz svih naroda dualne Monarhije. Studentska lojalnost bečkih studenata mogla se, barem na početku rata, shvatiti kao lojalnost cijele Monarhije. Kao i u Njemačkoj gdje su nastavnici bezrezervno radili za vrijeme rata kako bi održavali moral i nacionalno jedinstvo, tako su i u Beču često predavanja bila zamijenjena satovima na kojima su nastavnici objašnjavali i opravdavali civilizacijske razloge zbog kojih se svjetski sukob morao dogoditi.[[55]](#footnote-55)

Zagreb je očekivano pratio usporedne trendove savezničkih gradova te je i ovdje rat u javnosti dočekan s iznimnim entuzijazmom te se sukladno tome većina akademskog osoblja intelektualno stavila na raspolaganje ratnome cilju. Poziv na opću mobilizaciju u Monarhiji je iznenađujuće dobro prihvaćen među sveučilištarcima makar su, netom nakon splasnulog entuzijazma dolaskom u vojarne, shvatili u kakvom je stanju bila zajednička vojska.[[56]](#footnote-56) Takav početni entuzijazam ne iznenađuje budući da su čak i austrijske vlasti najmanje propitkivale lojalnost Hrvata koji su za vrijeme rata podnijeli natprosječne žrtve.[[57]](#footnote-57)

Pored redovne mobilizacije slušača bilo je osnovano i nekoliko institucija čiji je cilj bio uključivanje ostalih, do tada pošteđenih, slušača u ratne napore. Iz toga razloga osnovana je I. hrvatska akademička dobrovoljačka četa. Mali je bio odaziv za pristupanje u tu četu iz razloga što je već veliki broj studenata bio mobiliziran. Unatoč ponavljanju poziva za pristupanje do 1915. godine, ta četa nikada nije ispunila svoja očekivanja.[[58]](#footnote-58) Nije pomogao ni proglas u novinama gdje se poziva sve koji nisu mobilizirani da joj pristupe.[[59]](#footnote-59) Uz nju, osnovana je i „Podčasničko-obrazovna škola visokoškolskih dobrovoljaca“ čiji je cilj bio „… da spomenuti mladići i osobe zadobe prema svojoj naobrazbi posebnu vojničku izobrazbu te da se po mogućnosti za što kraće vrijeme uzmognu kao podčasnici upotrijebiti za pokriće nastalih nedostataka kod oružanih sila.“ Takva škola bi unovačila mlađe visokoškolske slušatelje (17-20 godina) koji još nisu stalni obveznici te one ostale koji nisu još ušli u službu, pod uvjetom da su završili veliku gimnaziju, realku i položili ispit zrelosti. Smisao ove čete bilo je osposobljavanje isključivo obrazovanijeg kadra koji bi po potrebi zamijenio za vrijeme rata moguće časničke i dočasničke gubitke.[[60]](#footnote-60) Do studenoga je Rektorat izvijestio kako se javila tek nekolicina slušača i akademski obrazovanih osoba.[[61]](#footnote-61) Uz ovakve službene organizacije poticalo se i ostale slušače koji nisu bili nikako uključeni u rat da se dobrovoljno prijave za popunu ispražnjenih mjesta među neophodnim činovništvom.[[62]](#footnote-62) Za vrijeme rata, dvije najaktivnije akademske potporne udruge bile su *Hrvatska mensa academica* te *Hrvatsko akademičko društvo za podupiranje ubogih i bolesnih sveučilišnih građana na kr. sveučilištu Franje Josipa I. u Zagrebu*.[[63]](#footnote-63)

Kako bi pridonijeli moralu i ratnim naporima, nastavnici su, budući da nisu bili mobilizirani, pokrenuli postupak dodjele počasnih doktorata Svetozaru Borojeviću i Princu Eugenu. Nakon otvaranja sočanskog fronta i velikih uspjeha vojske pod zapovjedništvom generala pješaštva Borojevića, Akademski senat jednoglasno je proglasio njega i nadvojvodu Eugena, počasnim doktorima sveučilišta. Promocija je održana 30. siječnja 1916. u glavnom stanu talijanskog bojišta u kojemu su Sveučilište predstavljali rektor Fran Barac i dekan pravnoga fakulteta Milorad Straznicky. Biste novih doktora koje je izradio kiparFrangeš-Mihanović postavljene su u aulu Sveučilišta.[[64]](#footnote-64)

Uz studente, najvećim dijelom novačeni su docenti i tehničko osoblje koje je bilo podložno mobilizaciji, dok su sveučilišni profesori najčešće bili pozivani u pučko-ustašku službu[[65]](#footnote-65) gdje bi obično bili postavljeni na lokalne položaje.[[66]](#footnote-66) Tako imamo primjere gdje je na početku rata nekoliko sveučilišnih nastavnika mobilizirano. O iznenadnosti mobilizacije i utjecaju na nastavu piše i *Jutarnji list* (1912) u članku od 21. studenoga 1914. gdje se navodi kako „ …zamalo da nisu zapela predavanja kada su šestorica sveučilišnih profesora pozvana pod oružje, vlada će reklamirati sveučilišne profesore koji su ovako i onako oslobođeni.“[[67]](#footnote-67) Tako Rektorat moli Kr. zem. vladu podneskom od 10. studenog kako je „u interesu ovoga sveučilišta da se izradi za profesore Köblera, Marovića, i Majcena na oproštenje od djelatne pučko ustaške službe na koju su pozvani“*.* Nadalje, na četvrtoj sjednici od 29. studenoga, Akademski senat zaključuje kako se treba poslati molba Kr. ug. Ministarstvu za zemaljsku obranu da se opet isti profesori oslobode od pučko-ustaške službe unatoč tome što su radi „neizlječivih mana“ proglašeni nesposobnima za oružanu službu, ali im je rečeno da će biti prisiljeni vršiti lokalnu vojničku službu. Mnogi nastavnici pozvani su na pučko-ustašku smotru gdje su trebali biti proglašeni sposobnima ili nesposobnima za službu tako da Senat zaključuje molbu da se od djelatne vojne službe oslobode ranije navedeni profesori te profesori Kraljevske šumarske akademije, privatni docenti i sveučilišni učitelj.[[68]](#footnote-68)

Budući da je Franjo Josip još ranije izjavio gradonačelniku Beča svoju želju da se djelovanje visokih škola nesmetano nastavi, sveučilišni nastavnici su tim argumentom na kraju uspješno ishodili od vojnih vlasti rješenje Kr. ug. Ministarstva za zemaljsku obranu od 9. siječnja da se na neizvjesno vrijeme oprosti služenje u pučko-ustaškoj službi.[[69]](#footnote-69) Po dostupnim podacima čini se da nije bilo čvrste prakse oko mobilizacije kada su bili u pitanju privatni docenti ili sveučilišni učitelji budući da su neki oslobođeni službe dok su drugi služili. Tako ćemo naćiprimjere gdje su već ranije navedeni profesori Majcen, Körbler, Marović, Metelka, Horvat, Nenadić i Stužić oslobođeni od pučko-ustaške službe kao i sveučilišni učitelji Vouk, Torensacher i Hirtz, dok privatni docent Tuleško koji je mobiliziran u Bugarskoj i učitelj Stjepanek nisu.

Što se tiče slušača, kao što smo već ranije naveli, u ovako ograničenom istraživanju teško je bez detaljnije analize svih nacionala iz tog razdoblja dobiti konkretne brojke za Zagrebačko sveučilište ukoliko govorimo o broju mobiliziranih studenata. Budući da se ovaj rad bavi podrobnijom analizom studenta filozofije na Filozofskom fakultetu i raznim njihovim karakteristikama između studija i rata, ipak je bilo moguće usporednom analizom dobiti djelomične podatke o broju mobiliziranih studenata na Filozofskom fakultetu.

Ratno stanje snažno je pogodilo studentsku populaciju i već su na jesen 1914. godine mnogi slušači bili mobilizirani. Unatoč općem ratnom stanju, Sveučilište nije znalo kako njihov novi status uredovno opravdati budući da nisu mogli polaziti redovnu nastavu, izlaziti na ispite i izvršavati propisane obaveze. Na početku je bilo mnogo pokušaja da se uredi njihovo polaganje zbog izvanrednih okolnosti. Olakotna je bila odluka Kr. zem. vlade od 23. listopada 1914. kojom se daje mobiliziranim slušačima oprost od naukovine.[[70]](#footnote-70) U općoj nedorečenosti i nepostojanju legislativnoga rješenja, Rektorat je pozvao profesorske zborove svih fakulteta da usuglase prijedloge za pogodnosti koje smatraju da bi trebali imati slušači koji su mobilizirani.[[71]](#footnote-71) Prvotno, zaključak Fakultetskoga vijeća Mudroslovnoga fakulteta bio je da se po svakoj pojedinačnoj molbi napravi rasprava i donese odluka. Osnovan je poseban odbor za pogodnosti mobiliziranih slušača u kojemu su bili profesori Bazala, Klaić i Janeček koji su zaključili kako bi Kr. zem. vlada trebala odrediti pod kojim uvjetima bi im se priznavao semestar.[[72]](#footnote-72) Do tada, a radi vladine naredbe od 23. listopada 1914. br. 27.368., mobiliziranim slušačima dopuštao se upis bez prepreka čak i *per absentiam* te im se podjeljivao oprost od naukovine za ljetni semestar 1915. godine te eventualno za zimski semestar 1915/16. godine ako rat toliko potraje. Tako bi slušač mogao upisati najviše dva semestra dok je bio mobiliziran uz predočenje određenih isprava danih od vojne oblasti. Nakon toga je izdana banska naredba od 12. travnja 1915. kojom se oprašta slušačima Sveučilišta jedan semestar, ali samo ukoliko im je taj semestar i prvi semestar. Kako bi se priznao semestar, slušač je morao biti minimalno dva mjeseca na Sveučilištu. S tom naredbom bilo je problema budući da je u obrambenome zakonu istaknuto da nitko ne smije biti u vojnoj službi paralelno dok je slušač na sveučilištu. Konačno, ujednačenjem naredbe u 1915. godini došlo je do standardizacije praktične uporabe. Upisi slušača mogući su, ako su polovinom semestra stupili u službu ili ako im vojna oblast potvrdi da su u mogućnosti polaziti predavanja. Što se tiče pogodnosti, vladina naredba od 26. svibnja 1915. br. 12.687 uredila je odnose između mobiliziranih slušača i Sveučilišta. Tako se određuje da će slušači koji su se upisali u posebnim uvjetima po staroj naredbi, kada se vrate s bojišta i dostave odgovarajuće vojne potvrde, moći nastaviti studij uz oprost jednog semestra, odnosno sveukupno dva s prošlom naredbom. Onima koji su mobilizirani kasnije moći će biti oprošten samo jedan semestar.[[73]](#footnote-73) Osim izlaženja u susret mobiliziranim slušačima, Kr. zemaljska vlada je zbog izvanrednih ratnih okolnosti uredbom od 4. siječnja 1916. br. 38.576 dopustila upisivanje invalidnih časnika i vojnih činovnika na svjetovne fakultete po uzoru na Austriju i Ugarsku iako ti vojnici nisu imali zakonske uvjete za upis. Po primitku te banske naredbe, Akademski senat predložio je da se pogodnosti prošire također na osobe iz Istre i Dalmacije budući da se naredba odnosila samo na Trojednicu, Ugarsku i BiH.[[74]](#footnote-74)

O problematici mobiliziranih slušača govorilo se čak i u Hrvatskome saboru. Tako na 107. saborskoj sjednici održanoj 15. veljače 1916. godine u interpelaciji narodni zastupnik dr. Živko Petričić pita Stjepana Tropscha, predstojnika Odjela za bogoštovlje i nastavu, što je Kr. zem. vlada učinila kako bi izašla u susret mobiliziranim slušačima. Kako bi saborskim zastupnicima dočarao probleme mobiliziranih slušača, Petričić je pročitao pismo jednoga vojnika koji je naveo svoje probleme. Naime, taj student navodi kako su on i njegovi kolege usred vladinih naredbi od oprosta jednoga semestra, počeli gubiti po dva i više semestara jer je rat potrajao unatoč očekivanjima. Zbog toga su, tvrdi, u nemogućnosti utjecati na vlastiti studij do eventualne demobilizacije. Zaključuju da gotovo svi mobilizirani gube minimalno jednu do dvije godine studija jer ne mogu izlaziti na ispite i naglašava „Mjesto da nas se nagradi, nas se kažnjava“ i „Nama se pretpostavljaju oni, koji kod kuće lijepo udobno u sigurnosti provode svoje dane“. Petričić navodi kako ovakve izjave nisu opravdanje za one koji vojnu službu iz bilo kojeg razloga ne mogu vršiti, ali da je očigledno došlo do nepravde.[[75]](#footnote-75) Predstojnik Tropsch je detaljno objasnio politiku Zemaljske vlade te naveo kako je vlada učinila sve kako bi pomogla mobiliziranim slušačima te da neke tvrdnje zastupnika Petričića nisu točne, recimo one kako je u Cislejtanskom dijelu Monarhije moguće biti slušač te biti mobiliziran, što je nemoguće u austrijskom dijelu, jer će se tamo stvari rješavati nakladno po principu „nach Eintritt normaler Verhältnisse“[[76]](#footnote-76) dok je u Ugarskome dijelu prisutna ista praksa kao kod nas. Petričić je prihvatio da je vlada napravila sve, ali napominje kako bi bilo potrebno uraditi još više.[[77]](#footnote-77) Ovakva rasprava u Saboru kao i pismo tog slušača su nam od iznimne vrijednosti jer dočaravaju koliko su problemi kod mobiliziranih slušača bili prisutni i česti.

Zbog mobilizacije i navedenih problema vezanih uz nju, značajno se smanjio broj studenata na Mudroslovnom fakultetu. Početkom akademske godine 1914/15., upisalo se 148 slušača naspram 263 godinu ranije. Unatoč tome što je u ovome radu identificiran imenom i prezimenom samo dio onih koji su mobilizirani, u zapisnicima Fakultetskoga vijeća Mudroslovnoga fakulteta doznajemo da je akademske godine 1914/15. bilo 36 mobiliziranih slušača koji su tražili oprost od naukovine[[78]](#footnote-78) Do ranije spomenute parcijalne brojke došlo se pomoću nacionala iz akademske godine 1917/18. gdje je uz svakoga slušača bio upisan i njegov ratni status. Uz to, pomoću praktične provedbe vladine naredbe o oprostu semestra raspravljane u zapisnicima fakultetskoga vijeća Mudroslovnoga fakulteta, možemo identificirati slušače za koje smo sigurni da su bili mobilizirani.

Tako je ukupno bilo moguće identificirati šezdeset i jednog slušača koji su sigurno u nekom obliku bili mobilizirani dijelom razdoblja od 1914. do 1918. godine. Od navedenoga broja, znamo da su tri invalida,[[79]](#footnote-79) dvadeset i jedan je otpušten iz vojne službe dok su ostali identificirani preko molbi za oprost semestra temeljem vladine naredbe od 26. svibnja 1915. br. 12 687. Budući da su u ovoj brojci i slušači farmacije te Šumarske akademije, opet dolazimo do problema nepotpunih podataka. Budući da za njih ne nalazimo osobne podatke, teško je složiti potpunu sliku toga parcijalno mobiliziranoga tijela. Od brojki s kojima raspolažemo, od tih 60 slušača njih 34% je iz Kraljevine Hrvatske i Slavonije, 10% iz Dalmacije, 5% iz BiH i Ugarske te po jedan iz Kranjske i Austrijskog primorja. Što se tiče etno-konfesionalnoga sastava, 43% studenata je rimokatoličke vjeroispovijesti, 13% pravoslavne te po 2% islamske i izraelitske. Govore 53% hrvatskim jezikom, 5% srpskim te po 2% bugarskim.[[80]](#footnote-80)

Jasno je da su ove brojke nepotpune, ali su u danoj istraživačkoj mogućnosti najbolji pokazatelj slike mobiliziranih slušača filozofije. Od svih navedenih njih samo četrnaest je upisalo zimski semestar 1918/19. godine na Filozofskom fakultetu te je teško dobiti u ovako ograničenom radu potpunu sliku mobiliziranih i poginulih studenata Filozofskog fakulteta kao i Sveučilišta.

Studentska populacija nije bila nešto izrazito politički aktivna za vrijeme rata, te do 1918. godine nije zabilježen niti jedan incident. Studenti se čak nisu ni pridružili srednjoškolskoj omladini kada je javno demonstrirala protiv režima zbog predavanja priređenog radi stradale djece iz Istre i Bosne 25. studenog 1917. godine. Ali, kako je bilo sve izvjesnije da Monarhija kao država neće opstati, slušači su se sve više i više politički aktivirali. Tako nalazimo situaciju kada Jugoslavenska akademska omladina svih četiriju fakulteta Hrvatskog sveučilišta u Zagrebu s oko tri stotine studenata donosi zahtjev za demokratskim mirom, državnim ujedinjenjem sva tri naroda na temelju principa samoodređenja te na širokoj demokratskoj bazi. Uz to, studenti su aktivno sudjelovali u proslavi stogodišnjice rođenja Petra Preradovića koja se razvila u veliku nacionalnu manifestaciju te je policija morala spriječiti okupljanje oko zgrade Sveučilišta kako bi se krenulo u povorku prema njegovom grobu.[[81]](#footnote-81)

Kada su bili mobilizirani, profesori i studenti najčešće su završavali u dvije postrojbe u kojima su se ponajviše borili stanovnici Zagreba i sjeverne Hrvatske. To su bile 53. pješačka pukovnija kao dio zajedničke carske i kraljevske vojske te 25. domobranska pješačka pukovnija kao dio Kr. ug. domobranstva. Najveći broj Zagrepčana borio se i stradao unutar te dvije postrojbe, unatoč tome što je iz samog Zagreba bilo samo 2,8% žrtava iz 53. pješačke pukovnije a tek 3,6% iz 25. domobranske pješačke pukovnije.[[82]](#footnote-82) One su obuhvaćale područje Zagrebačke i Varaždinske županije. Zajedničke postrojbe bile su podređene glavnom vojnom zapovjedništvu 13. zbora u Zagrebu dok su domobranske bile u okviru VI./VII. Zagrebačkog Hrvatsko Slavonskog domobranskog okružja.[[83]](#footnote-83) Od dostupnih podataka koji su obrađeni na temelju popisa matičnih knjiga koje se čuvaju u Hrvatskom državnom arhivu, možemo zaključiti kako su vojnici u 53. pješačkoj pukovniji netom bili mlađi vojnici u ranim dvadesetima dok su u 25. domobranskoj pješačkoj pukovniji bili stariji ročnici. Također, ono što je najzanimljivije za ovaj rad je nedostatak visoko obrazovanih među stradalima. Tek nekolicina na cijelom popisu, osam studenata, tri profesora i učitelja, jedan liječnik i pravnik, spadaju u kategoriju visoko obrazovanih, što nam je pokazatelj socijalne i obrazovne strukture tadašnjega stanovništva.[[84]](#footnote-84)

Ako je netko od nastavnika, studenata ili diplomanata sveučilišta prekršio vojne zakone za vrijeme službe, od nadležnog vojnog suda došla bi molba Akademskome senatu za ukidanje akademskoga statusa i brisanje iz sveučilišnih knjiga. Postoji nekoliko primjera u zapisnicima Akademskog senata gdje su bivši slušači ili nastavnici bili procesuirani i pravomoćno osuđivani. Tako imamo primjere pomoćnika u Sveučilišnoj biblioteci, Vjekoslava Jakušića (jednog od spomenutih mobiliziranih knjižničara 1914. godine) koji je kao narednik u Kr. ug. 25. domobranskoj pješačkoj pukovniji pravomoćno osuđen od strane domobranskog disciplinskog suda u Zagrebu na kaznu strogoga zatvora od tri mjeseca radi samovoljnog udaljavanja od dužnosti.[[85]](#footnote-85) Osim njega, imamo i primjer privatnog docenta pravnog fakulteta Bogumila Vošnjaka kojeg sud c. i k. petog vojnog zapovjedništva tereti radi „zločinstva po članku 327. vojnog kaznenog zakona“ te moli fakultet da izvrši potrebne propisane korake.

Možemo zaključiti kako je rat znatno utjecao na normalno funkcioniranje Sveučilišta i njegovih fakulteta. Razni su funkcionalni problemi pratili Sveučilište od početka rata, od manjka prostora do manjka nastavnika, a naposljetku i studenata. Nastavnici su uložili ogromne napore kako bi Sveučilište donekle normalno funkcioniralo. Sama činjenica da se za vrijeme takvog izvanrednog ratnog stanja koje je trajalo četiri godine održavala redovna nastava, doista je impresivno.

1. *Studentski život u velegradu lako omami mladića* – podrijetlo slušača na Filozofskom fakultetu

Nakon što smo analizirali praktične probleme koje je rat uzrokovao kako na Sveučilištu tako i na Filozofskom fakultetu i na studiju filozofije, u drugome dijelu rada analizirat ćemo kako je i je li uopće rat utjecao na promjenu strukture slušača filozofije. Nekoliko kategorija stavit ćemo u fokus. Prva od njih je podrijetlo slušača koje nam je od velike važnosti kako bismo vidjeli je li Sveučilište ispunilo namjeru njegovih osnivača. Jedan od ključnih razloga za osnivanje bio je da ono postane intelektualno središte tada administrativno podijeljenoga hrvatskog naroda koji se u godini osnivanja Sveučilišta našao u tri različite administrativne pokrajine. Nakon dviju nagodbi 1867. i 1868. godine, unatoč pripojenju Vojne Krajine, dualizmom se još više učvrstila podijeljenost hrvatskih zemalja, a posljedica teritorijalne podjele utjecala je i na visoko obrazovanje pojedinaca jer je uže austrijsko zakonodavstvo izostavljanjem potpunog reciprociteta sve do propasti Monarhije onemogućavalo studentima sa Zagrebačkog sveučilišta da konkuriraju za državna namještenja u Austriji bez polaganja dodatnih strogih ili državno stručnih ispita.[[86]](#footnote-86) Ta činjenica znatno je utjecala na izbor budućeg mjesta obrazovanja studenata iz Dalmacije, Istre te Bosne i Hercegovine, koji se sve više okreću sveučilištima u Grazu, Innsbrucku, Pragu i Beču.

Jedan od najčešćih razloga bio je nedostatak sveučilišta ili nepostojanje partikularnog studija koji ih je zanimao. Tako je čest primjer bio odlazak na studij medicine u Beč što su si mogli priuštiti samo studenti imućnijih, ali i strpljivijih roditelja. Studentima su također davane dodatne pogodnosti kako bi otišli u Austriju. Kako bi im se olakšalo slušanje predavanja, ona su znala biti i na talijanskome jeziku, a eventualne financijske poteškoće su olakšane osnivanjem raznih domova i internata, što je naravno uzrokovalo manju zainteresiranost studenata iz tih krajeva za odlazak na Zagrebačko sveučilište. [[87]](#footnote-87)

Unatoč tome, odlazak u Austriju ili Mađarsku studentima i njihovim roditeljima uzrokovao je čitav niz prvotno nepredviđenih problema. Ti problemi kretali su se od onih temeljnih, kao što je nedovoljno poznavanje jezika i samim time loše savladavanje studija, do samostalnoga života i posljedica velegradskoga života koji „omami mladića“, a roditeljima donese kako financijske tako i obiteljske poteškoće. Zbog tzv. velegradskoga života studenti su često akademski i moralno propadali studirajući, trošeći novac roditelja na poroke i zanemarujući obaveze na fakultetu, što je rezultiralo nastajanjem *studentskog proletarijata[[88]](#footnote-88)*. Čitav niz spomenutih okolnosti započeo je tendenciju odlaska u Zagreb, koji je roditeljima bio jeftiniji, a njihovoj djeci bliže rodnome kraju. Osim toga, značajan faktor bila je i nastava na materinjemu jeziku pa je studij bio puno jednostavniji za savladati.[[89]](#footnote-89)

Za ogledni uzorak prije 1914. godine, korišteni su podaci iz *Statističkog godišnjaka II.* za ljetni semestar akademske godine 1910/11. gdje su popisani svi slušači prema rodnom kraju na cijelom Sveučilištu. Takomožemo primijetiti da Zagreb do 1910. godine počinje dobivati obrise regionalnog sveučilišta. Od 1197 slušača, njih skoro 29% dolazi izvan Hrvatske i Slavonije, tj. iz drugih zemalja sa zastupljenim hrvatskim stanovništvom u Austro-Ugarskoj.[[90]](#footnote-90) Takve trendove slabije prati i Filozofski fakultet. Dobivamo podatak da u tom trenutku na Filozofskom fakultetu studira 311 slušač, velikom većinom iz Hrvatske i Slavonije (76,20%) a nakon njih po zastupljenosti su studenti iz Dalmacije (7,39%), Bosne i Hercegovine (4,82%) i Bugarske (4,82%) te samo jedan iz Rijeke. Na Filozofskom fakultetu ostali studenti čine tek 13,5%, a postotak studenata iz Hrvatske i Slavonije odudara za 10% od tendencija na Sveučilištu, gdje je ukupno 62,48% slušača iz Hrvatske i Slavonije. [[91]](#footnote-91)

*Tablica 1. Prikaz studenata Filozofskog fakulteta ljetnog semestra 1910/11. godine.[[92]](#footnote-92)*

|  |  |  |  |  |  |  |
| --- | --- | --- | --- | --- | --- | --- |
| 1910/11. | Trojednica | Rijeka | Ugarska | Dalmacija | Primorje | Kranjska |
| Mudroslovni | 237 | 1 | 3 | 23 | 0 | 1 |
| 1910/11. | Štajerska | Austrija | BiH | Bugarska | Srbija | Ostale zem. |
| Mudroslovni | 2 | 4 | 15 | 15 | 2 | 8 |

Sada kada smo dobili djelomičnu sliku po zadnjim dostupnim podacima (*Statistički godišnjak II.*), nužno je analizirati prijeratni ljetni semestar 1913/14. i postaviti ga kao početni semestar u ovom istraživanju. U ljetnom semestru 1913/14., na Sveučilištu je studiralo 1056 studenata od koji je 278 (26,3%) na Filozofskome fakultetu.[[93]](#footnote-93) Primjetan je pad od 11% studenata u usporedbi s razdobljem od prije tri godine, a podaci o regionalnim obilježjima na razini Sveučilišta još nisu istraženi te u *Statistici Sveučilišta* iz *Spomenice 1924.* nema takvih podataka do akademske godine 1919/20. U semestru 1913/14. ima 126 studenata filozofije od kojih je najviše iz Hrvatske i Slavonije (61%), slijede ih studenti iz Bosne i Hercegovine (16,6%) te iz Dalmacije (12%). Uz njih još su prisutni studenti iz Ugarske (4%) i Bugarske (3%).[[94]](#footnote-94) Kako su studenti često u rubriku upisivali svoje podrijetlo u obliku *manje mjesto, grad, kotar, županija/geografska oznaka* (npr. Gustav Krklec piše *Udlinje, Kotar Karlovac, Županija Zagrebačka, Hrvatska*),[[95]](#footnote-95) moguće je otprilike raščlaniti studente iz Bosne i Hercegovine. Tako u navedenome semestru od 21 studenta iz Bosne i Hercegovine, njih 5 napisalo je da su iz Hercegovine, što je oko 4%, dok je ostatak njih, 13% iz Bosne.

Što se tiče broja studenata tijekom rata, primjetan je kontinuirani pad neovisno o njihovom regionalnom podrijetlu. Također, uočavamo potpuni nestanak bugarskih studenata koji su prisutni još jedino akademske godine 1915/16.[[96]](#footnote-96) Kod studenata iz Monarhije, kako rat napreduje, primjetan je trend povećavanja omjera broja studenata iz Hrvatske i Slavonije, a smanjivanje iz Dalmacije, Bosne i Hercegovine i ostalih krajeva. Tako 1913/14. godine nalazimo 63% studenata iz Hrvatske i Slavonije, 18% iz BiH i 11% iz Dalmacije. To se mijenja sljedeće godine kada broj studenata iz Hrvatske i Slavonije doseže vrhunac te se povećava na 77%, a tek se akademske godine 1917/18. vraća na prijeratno razdoblje. Takav trend logičan je budući da su studenti odlazili na vojnu službu u matične ili daleke krajeve te su samo oni na dopustu ili liječenju u Zagrebu eventualno mogli nastaviti svoje fakultetske obaveze. Tako je često u kasnijim ratnim godinama pod rubrikama *Stan slušača (ulica i broj kuće)* te *Na kojem je učilištu bio prošli semestar* pisalo trenutno vojno ili zdravstveno stanje.

U ljetnome semestru poslijeratne akademske godine 1919/20. primjetne su prve velike promjene u strukturi, kao i broju slušača. Osim višestrukog povećanja broja slušača na Sveučilištu za preko 75% (s 886 na 2731), taj broj raste i na Filozofskome fakultetu za preko 60% (sa 184 na 470).[[97]](#footnote-97) Uz promjenu broja, znatna je i promjena regionalne strukture studenata. Tako u akademskoj godini 1919/20. slušači iz Hrvatske i Slavonije čine na Filozofskome fakultetu tek 41,2% strukture (naspram prijeratnih 76% u akademskoj godini 1913/14.),[[98]](#footnote-98) gotovo jednako kao i na Sveučilištu (41,85%). Nakon njih slijede slušači iz Dalmacije (13,5%) i do tada potpuno neprisutni slušači iz Srbije i Crne Gore (13,4%). Tu su i oni iz Bosne i Hercegovine (12,55%), Slovenije (6,3%), Vojvodine (6%) , Istre (2,3%) te ostali.

*Tablica 2. Prikaz studenata Filozofskog fakulteta ljetnog semestra 1919/20. godine.[[99]](#footnote-99)*

|  |  |  |  |  |
| --- | --- | --- | --- | --- |
| **1919/20.**  **Filozofski** | Trojednica | Srbija i CG | BiH | Dalmacija |
| 194 | 63 | 59 | 23 |
| Primorje | Vojvodina | Slovenija | Ostali I. [[100]](#footnote-100) | Ostali II. |
| 11 | 27 | 30 | 2 | 4 |

Povećanje broja slušača nakon rata može se objasniti upisivanjem raznih vojnika ili vojnih invalida izvan uobičajenih zakonskih normi što je omogućeno vladinom naredbom od 16. I. 1916. godine. Taj vladin potez doveo je do velikih programskih poteškoća kasnije koje su se loše odrazile na kvalitetu nastave i ispite.[[101]](#footnote-101) Također, uz upisivanje vojnika ili invalida tijekom rata, mnogi ratni veterani dobili su priliku upisati fakultet i nakon rata. Tako su mnogi koji prije nisu imali priliku studirati sada uz mnoge pogodnosti primljeni na fakultete. Uz veliki priljev slušača iz Srbije i Crne Gore, ulaskom u novu državu i netom nakon raspada Monarhije, mnogo Slovenaca dolazi studirati s austrijskih sveučilišta, pogotovo u Zagreb zbog njegove blizine te je njihov broj konstanta do prvih godina djelovanja Sveučilišta u Ljubljani, koje je osnovano xxx.[[102]](#footnote-102)

Prije početka rata broj i regionalno podrijetlo na Filozofskom fakultetu prati trendove na Sveučilištu gdje je postotak slušača iz Hrvatske i Slavonije u usporedbi s onima izvan isti. Početkom rata primjetno se promijenila regionalna struktura studentskog tijela kako na Sveučilištu tako i na Filozofskom fakultetu. Prije su brojčano dominirali slušači iz Hrvatske i Slavonije te su oni uz one iz Dalmacije i BiH stalno bili na sličnoj postotnoj razini. Tijekom rata osim općeg broja studenata pada i njihov postotak izvan Hrvatske i Slavonije.[[103]](#footnote-103) Završetkom rata događaju se potpuno suprotni procesi, raznolikost se povećava, pogotovo dolaskom slušača iz Srbije i Crne Gore, Slovenije i Istre kojima je Zagreb bio logičan odabir u novonastalim okolnostima. Zagrebačko sveučilište poprima tek nakon rata obilježja koja su bila razlog njegovog osnivanja, a to je Sveučilište koje će zaista u sebi okupiti slušače iz hrvatskog i jugoslavenskog prostora.

Etno-konfesionalni podaci o studentima nešto su što nam je možda i najvažnije za analizu studentske populacije Sveučilištu i njenim sastavnicama. To potvrđuje i zamjerka u *Spomenici 1924.* gdje se navodi kako „ Kad bi obujam ove radnje dopustio, svakako bi bilo zanimljivo, da se iznese i u grafičkom obliku pokaže razvitak pojedinih narodnosti i vjeroispovijesti na univerzitetu po pojedinim godinama.“[[104]](#footnote-104)Analizom tog seta podataka iz *nacionala* moguće je dobiti sliku do koje mjere su slušači drugih konfesija izabrali Zagreb kao mjesto studiranja umjesto drugih sveučilišta i koliko su bili zastupljeni na Filozofskome fakultetu. Kako unutar *nacionala* nema rubrike nacionalnost, jedino je bilo moguće identificirati nacionalne skupine slušača na Sveučilištu preko rubrika *materinji jezik* i *konfesionalnost*. S tim podatcima možemo zaključiti koliko je populacija Sveučilišta bila na liniji sa Strossmayerovom željom da Zagrebačko sveučilište postane regionalno. To se izgleda nije dogodilo u opsegu kojem se očekivalo te Sveučilište nije uspjelo privući u velikom broju ostale Južne Slavene (izuzev bugarskih studenata), ali je uspjelo privući studente ostalih prisutnih konfesija u Trojednici (poglavito pravoslavne) i ubrzati njihovu integraciju u modernizacijske procese prisutne u modernome građanskome društvu, budući da su najčešće dolazili iz ruralnih krajeva bivše Vojne krajine.[[105]](#footnote-105)

Također, uz analizu predratnih podataka zanimljivo je vidjeti eventualnu promjenu studentske strukture te kako je rat utjecao na nju na studiju filozofije i s obzirom da je rat započeo upravo protiv Srbije te da se mnogo Srba našlo u zemlji kao i na raznim sveučilištima u Austro-Ugarskoj na početkom rata. Podatak koliko je i je li uopće rat promijenio etno-konfesionalnu strukturu na studiju filozofije te usporedba sa Sveučilištem jedan je od nužnih koraka za potpunu analizu različitih studentskih populacija u ovom radu.

Tako se u *Statističkom godišnjaku II.* navodi kako je 1911. godine u Kraljevini Hrvatskoj i Slavoniji prisutno 71,61% stanovništva koje se deklarira kao rimokatolici, 24,96% koje se deklarira kao pravoslavci, skoro 2% koje se deklarira kao protestanti te ispod 1% onih koji se deklariraju kao Židovi.[[106]](#footnote-106) Od njih, 87,22% govori hrvatskosrpskim jezikom, 5% njemačkim i 4% mađarskim. Kako je taj podatak za cjelokupno *građansko i vojno* *žiteljstvo*, pojavila se potreba suziti uzorak na podatke koji najviše obuhvaćaju studentsku populaciju, ali podaci o populaciji Hrvatske i Slavonije za žiteljstvo od 20-24 godine su postotno gotovo identični kao i oni za cjelokupno stanovništvo pa je ta usporedba nepotrebna.[[107]](#footnote-107)

Sada, kada usporedimo te podatke s onima na Sveučilištu, primjetno je kako je na Sveučilištu prisutno 72% slušača rimokatoličke, 25% pravoslavne te jedva 2% hebrejske vjeroispovijesti. Od njih, 93,9% govori hrvatskosrpskim te 3,17% bugarskim jezikom. Ti podaci uopće ne odudaraju od onih na razini Hrvatske i Slavonije te su navedene kategorije podjednako zastupljene na Sveučilištu kao i na Filozofskom fakultetu gdje je stanje gotovo isto. Prisutno je 67,7% koji se izjašnjavaju kao rimokatolici, 25% kao pravoslavci i nešto iznad 2% kao Židovi. Od kojih se 91,3% izjasnilo da se služi hrvatskosrpskim jezikom a 6% bugarskim.

Podaci o slušačima filozofijena prijeratnoj akademskoj godini 1913/14. nešto se razlikuju od onih zadnje poznatih iz *Statističkog godišnjaka II.* Sada je primjetna promjena na 75% rimokatolika, iza njih slijede slušači pravoslavne vjeroispovijesti sa 17%, islamske sa 4% i židovske sa 2%. Promijenio se odnos u korist studenata rimokatoličke vjeroispovijesti. Tako možemo primijetiti kretanja i promjene između brojčanog i postotnog odnosa slušača.

U analizi podataka za ratne godine, uzeta je kategorizacija materinjeg jezika kojeg su slušači sami upisivali pa smo tako u mogućnosti raščlaniti koliko se slušača izjasnilo da govori hrvatskim, a koliko srpskim jezikom unutar standardne zajedničke kategorije „hrvatskosrpski“ ili „srpskohrvatski“ jezik i odrediti međusobni odnos s konfesionalnom identifikacijom slušača. Prijeratne akademske godine 1913/14., 74% slušača navodi da je njihov materinji jezik hrvatski, dok 10% navodi da se služi srpskohrvatskim, a 6% srpskim. Uz njih, još 3% izjašnjava se da govore bugarski i 7% da se služe ostalim jezicima.[[108]](#footnote-108) Izjašnjavanje o materinjem jeziku otprilike prati konfesionalnu liniju pa su tako i postoci slični.

Unatoč općem ratnom stanju sa Srbijom i popratnim agresivnim i sumnjičavim odnosom prema Srbima u Hrvatskoj, u općem padu studentske populacije odnos studenata rimokatoličke i pravoslavne vjeroispovijesti nije se promijenio. Kretanja su slična te tako imamo kontinuirani postotni odnos 75-17, 74-15, 76-13, 73-18, 69-16 za vrijeme trajanja rata. Što se tiče deklariranja o materinjemu jeziku, nešto se povećao broj slušača koji su naveli hrvatski jezik kao materinji jezik, ali tijekom rata cijelo je vrijeme zastupljen u izjašnjavanju i srpski jezik.

Završetkom rata i dolaskom novih studenata smanjuje se postotak slušača koji se izjašnjavaju kao rimokatolici na Filozofskom fakultetu na 60% dok se povećava broj onih koji se izjašnjavaju kao pravoslavci na skoro 30%. Još su zastupljeni i Židovi sa 5,75% te ostali s 4,65%. Takva kretanja su očekivana s obzirom na zaključke iz analize regionalnog podrijetla gdje je proglašenje nove države i dolazak raznih novih slušača izmijenilo studentsku strukturu. Zaključno s time sada se čak 92,34% slušača koristi hrvatskim ili srpskim jezikom dok su slušači koji se koriste slovenskim jezikom u velikom porastu od 15,58%, barem dok se nije ustrojilo Sveučilište u Ljubljani.[[109]](#footnote-109)

1. *Glasni odjek modernizma* ­– socijalna slika slušača na Filozofskom fakultetu

Krajem 19. i početkom 20. stoljeća dovršavaju se različiti društveni i ekonomski procesi započeti ranije u prvoj trećini 19. stoljeća. Oni su najizraženiji u lokalnoj upravi, kulturi, znanosti, pravosuđu te školstvu - autonomnim hrvatskim poslovima zajamčenima Nagodbom 1868. godine. Uz administrativne, postupno započinju i kulturni i društveni procesi koji krajem stoljeća rezultiraju izraženijom vertikalnom društvenom mobilnošću u Banskoj Hrvatskoj, a pogotovo u urbanim središtima kao što je Zagreb.

Tranzicija od staleškoga prema modernomu građanstvu koja se dogodila krajem 19. stoljeća postaje sve vidljivija. Uz to je primjetno ekonomsko i obrazovno uzdizanje ostalih, do tada marginaliziranih, društvenih skupina. Novo građanstvo se početkom stoljeća sve izraženije ekonomski emancipira, ali ono više ne uključuje tradicionalne skupine poput manjih obrtnika ili trgovaca. Postupno dolazi do raslojavanja građanstva kakvog smo poznavali krajem 19. stoljeća. Prijašnji nositelji gospodarske aktivnosti pogođeni su ekonomskom liberalizacijom te postaju pauperizirani. Sitno obrtništvo i trgovci više ne nose najveću težinu ekonomskog razvoja te samo formalno pripadaju visokom građanstvu makar su po standardu sve bliže radnicima i nadničarima.[[110]](#footnote-110)

Prijelazom stoljeća dolazi do nove podjele građanstva na visoko građanstvo, na uspon (zahvaljujući dostupnosti Sveučilišta) srednjeg građanstva koje čine činovnici, bilježnici, odvjetnici, liječnici, ljekari i profesori te na niži građanski sloj koji sada čine obrtnici, trgovci ali i sve češće ljudi koji su došli sa sela u potrazi sa stalnim poslovima u gradu.[[111]](#footnote-111) Novi društveni status tih navedenih slojeva bio je usko vezan za osnivanje i rad Sveučilišta u Zagrebu te su oni u većini slučajeva njemu dugovali svoj novi status.

Jedan od načina da si siromašniji slušači priušte studiranje u gradu bile su stipendije. Razni su bili davatelji stipendija. To su najčešće bili državni organi, gradovi, općine te privatne ili obiteljske zaklade. One su dolazile iz raznih izvora, tako imamo razne privatne zaklade, potporu Kr. zem vlade, Sveučilišne zaklade za uboge slušače, Krajiške zaklade i ostale koje su redovno podupirale slušače. Prema Nagodbi, Kr. zemaljska vlada imala je pravo preko Odjela za bogoštovlje i nastavu nadzirati, dijeliti i upravljati zakladama.[[112]](#footnote-112) Veličina stipendije se razlikovala te je najčešće iznosila godišnje između 400 i 800 kruna. Tako 1913/14. godine samo 12 studenata prima stipendiju koja prosječno iznosi 325 kruna. Sljedeće akademske godine također 12 slušača prima stipendiju, ali ona ovaj put prosječno iznosi 450 kruna. Nadalje, godine 1916/17 i 1917/18 prima je 11 slušača.[[113]](#footnote-113)

Toj želji za vertikalnom društvenom mobilnošću ide u prilog i činjenica da je akademske godine 1910/11. od 198 studenata koji su upisali filozofije, njih samo 20 podrijetlom iz Zagreba te kada bi uzeli u obzir još neki veći grad kao recimo Osijek dodali bismo još samo 2 studenta.[[114]](#footnote-114) Većina studenata dolazi sa sela ili iz manjih gradova i mjesta. Njihovi roditelji mahom su nadničari, seljaci ili u najboljem slučaju niži državni činovnici i namještenici koji teže da im djeca postanu dio novoga građanskoga društva. Studenti koji su podrijetlom iz Zagreba većinom su djeca već postojećeg etabliranog srednjeg građanskog sloja. U rubrici *Zanimanje oca* oni navode da su njihovi očevi redom odvjetnici, činovnici, savjetnici, kućevlasnici, sveučilišni profesori, kraljevski revizori, kraljevski suci i časnici.

Kada uzmemo udio po osnovnim granama zanimanja koje su korištene u *Statističkom godišnjaku II.* distribucijom možemo dobiti sliku socijalne pozadine slušača. Tako *Statistički godišnjak II.* dijeli prema sljedećim zanimanjima svo stanovništvo: *Poljoprivreda, Rudarstvo, Obrt, Trgovina, Promet, Javni službenici/Slobodna zanimanja, Obrana, Posjednici/Posebnici, Nadničari, Ostalo i nepoznato*.

Tako su na razini Hrvatske i Slavonije odnosi sljedeći: Čak 80% stanovništva bavi se poljoprivredom, 11% čine obrtnici i trgovci, 2% nadničari, 2% javni službenici i slobodna zanimanja, 2% nadničari te ostali. Takva zastupljenost bila je očekivana s obzirom da je Hrvatska tada još velikom većinom poljoprivredna zemlja te je zato radi bolje usporedbe također uzet i udio zanimanja na razini grada Zagreba. Tako se na razini grada Zagreba 49% bavi obrtom i trgovinom, 13% su javni službenici ili se bave slobodnim zanimanjima, 9% se bavi prometom, 8% su posjednici, 7% se bavi poljoprivredom, 7% radi u obrani dok je 6% nepoznato. Takva raspodjela potpuno je logična s obzirom na ekonomski i politički značaj Zagreba.[[115]](#footnote-115)

Sada kada usporedimo navedene brojke sa onima socijalnoga statusa slušača filozofije akademske godine 1910/11. dobivamo podatke koji se potpuno poklapaju s ranije navedenim modernizacijskim procesima. Tako je čak 35% roditelja po zanimanju javni službenici ili imaju slobodna zanimanja, 15% su obrtnici ili trgovci, čak 15% poljoprivrednici, 10% posjednici, 7% nadničari, 3% u obrani, 2% u prometu te čak 12% nepoznato.[[116]](#footnote-116)

Što se tiče socijalnoga sastava studenata filozofije za vrijeme Prvoga svjetskoga rata, analizom rubrike *zanimanje oca* dobili smo zanimljivu sliku. Tako je akademske godine 1913/14. 20% roditelja po zanimanju javni službenici, čak 13% poljoprivrednici, 13% obrtnici, 12% se bave slobodnim zanimanjima, 10% su posjednici, 4% industrijalci, 2% posto vojnici te čak 26% nije navelo zanimanje oca. Tijekom ratnih godina kontinuirano pratimo trend povećavanja udjela javnih službenika među roditeljima slušača. Tako oni rastu godinu dana kasnije na 33%, pa 1915/16. na čak 43% među zanimanjima roditelja. Posljednja ratna akademska godina prati slične brojke kao i godine prije te nema većih promjena.[[117]](#footnote-117) Tako u *Statistici sveučilišta* kod podataka za 1919/20. godinu autor zaključuje kako najviše slušača, oko jedne trećine, dolazi iz kućanstava koja žive od intelektualne privrede, njih u prosjeku 30%. Takav podatak unatoč tome da je manji nego u ratnim godinama, prati predratno stanje gdje je također oko trećina zanimanja intelektualne naravi.[[118]](#footnote-118) Unatoč što to nije tema ovog rada, zanimljivo je primijetiti kako na Teološkom fakultetu dominiraju pretežito sinovi poljodjelaca.[[119]](#footnote-119)

Cohen i Luetić u svojim knjigama navode slične probleme u analizi studentskoga tijela. Najznačajniji je problem raščlambe kategorije koja obuhvaća javne službenike gdje je teško odrediti opseg prihoda, a time i statusa budući da se ne može staviti u istu socijalnu kategoriju sveučilišni profesor i kotarski činovnik. Raščlamba trgovaca i obrtnika također predstavlja problem budući da opseg obrta ili trgovine pojedinačnog obrtnika ili trgovca nije bio poznat pa se tako teško može zaključiti koliko je tko bio imućan.[[120]](#footnote-120)

Analizirajući socijalna kretanja ove četiri ratne godine, možemo primijetiti porast broja studenata čiji su roditelji javni službenici, a pad onih čiji su roditelji poljoprivrednici. Osim te dvije kategorije, sve ostale su otprilike na istoj razini sve četiri godine. Iz toga bi se moglo zaključiti kako je tijekom ratnih godina više studenata čiji su roditelji bili pripadnici viših građanskih staleža bilo u mogućnosti nastaviti studirati.

1. Zaključak

Rat je znatno utjecao na funkcioniranje Sveučilišta i njegovih sastavnica, ali nije u potpunosti spriječio njihovo djelovanje. Unatoč izvanrednim okolnostima, nastavnici su pored svih teškoća uspjeli održati određeni standard rada. Rat je najviše pogodio slušače koji su se zbog novonastalih okolnosti našli u vrlo teškoj situaciji gdje su bili primorani spašavati svoj studij za vrijeme dok su bili na bojištu. Profesori su predavali, nastava se održavala, Sveučilište, fakulteti i studij filozofije su funkcionirali, ali se pokazalo da je aktivno studirati te biti na frontu bio najveći izazov slušača tog vremena. Osim na kulturu sjećanja, rat je djelomično utjecao i na strukturu studenata filozofije na Filozofskom fakultetu. Broj slušača se smanjio te se znatno ograničio na uže područje Trojedne kraljevine. Konfesionalna pripadnost i jezik su održali prijeratne razine te unatoč očekivanjima nisu znatno bili promijenjeni do kraja rata. Nakon rata, ulaskom u novu državu dolazi do značajnih promjena, najviše zbog dolaska novih studenta. Zbog kratkog vremenskog razdoblja, teško je bilo očekivati opipljive značajnije promjene kod socijalne strukture studenata, ali je primjetan porast studenata čiji su roditelji bili u intelektualnoj privredi.

Zaključno, rat je uzdrmao, ali i ojačao kako Sveučilište tako i njegove sastavnice, nastavnike i studente. Uzimajući u obzir činjenicu da je Sveučilište unatoč svemu relativno normalno funkcioniralo, još je impresivnije da je nakon gotovo četrdeset i tri godine čekanja, za vrijeme općeg ratnog stanja, uspješno ustrojen Medicinski fakultet. Raspadom Monarhije, Filozofski fakultet je, kao i Sveučilište, ušao u novu državu, bogatiji novim studijskim programima, studentima i nastavnicima.

1. Zahvale

Ovom prilikom želio bih zahvaliti profesoru Dragi Roksandiću što još od treće godine preddiplomskog studija povijesti potiče pretvaranje moje prvobitne seminarske teme u ozbiljniji znanstveno-istraživački rad. Ovaj rad bez njegovog mentorstva i predanosti ne bi bio moguć. Također, zahvaljujem se profesoru Nikolu Anušiću bez čijeg stručnog vodstva i strpljenja ne bih bio u stanju tematski i strukturno definirati ovaj rad. Osim svojim profesorima, zahvaljujem se i svim djelatnicima u raznim ustanovama koji su strpljivo i bespogovorno donosili tražene dokumente te mi otkrivali nove.

1. Bibliografija

Neobjavljeni izvori:

1. Arhiv Rektorata Sveučilišta u Zagrebu, *Zapisnici sjednica Akademičkog senata za akademske godine 1913/14-1917/18.*
2. Arhiv Filozofskog fakulteta, *Zapisnici sjednica Fakultetskog vijeća Mudroslovnog fakulteta za akademske godine 1913/14 – 1917/18.*
3. Arhiv Filozofskog fakulteta, *Imenici za akademske godine 1913/14-1918/19.*
4. Hrvatski državni arhiv, Fond HDA – 80, *Odjel za bogoštovlje i nastavu*

Objavljeni izvori:

*Izvještaji Gradskog poglavarstva o sveopćoj upravi slobodnog i kraljevskog glavnoga grada Zagreba za godinu 1913. - 1918.* Zagreb: Knjigotiskara braće Kralj, 1927.

1. *Spomenica u povodu proslave 300. godišnjice sveučilišta u Zagrebu ur. dr. Jaroslav Šidak, sv.1*. Zagreb: Tisak izdavačkog zavoda JAZU, 1969.
2. *Spomenica u povodu proslave 300. godišnjice sveučilišta u Zagrebu ur. dr. Jaroslav Šidak, sv.2*. Zagreb: Tisak izdavačkog zavoda JAZU, 1969.
3. *Statistički godišnjak Kraljevina Hrvatske i Slavonije II.* *1906.-1910.*, Zagreb: Tisak kr. zemaljske tiskare, 1917.
4. *Stenografski zapisnici Sabora Kr. Hrvatske, Slavonije i Dalmacije 1913-1918.* Zagreb: Tisak Kr. zem. tiskare, 1916.
5. *Sveučilište Kraljevine Srba, Hrvata i Slovenaca u Zagrebu: 1874 – 1924 : spomenica Akademičkog senata, red. Dragun Boranić*. Zagreb: Narodne novine, 1925.

Periodika:

1. Jutarnji list (1912) / 1914-1918. godina
2. Obzor (1898) / 1914. godina
3. Ilustrovani list (1914) /1914-1918. godina

Knjige:

1. Cohen, Gary B. *Education and Middle-Class Society in Imperial Austria 1848-1918*. West Lafayette, Indiana: Purdue University Press, 1996.
2. Deak, Istvan. *Habsburg Officer Corps Social and Political History*. New York: Oxford University Press, 1990.

Iveljić, Iskra. *Očevi i sinovi: Privredna elita Zagreba u drugoj polovici 19. stoljeća*. Zagreb: Leykam, 2007.

Karaman, Igor. *Hrvatska na pragu modernizacije.* Zagreb: Naklada Ljevak, 2000.

Luetić, Tihana. *Studenti Sveučilišta u Zagrebu (1874-1914)*. Zagreb: Srednja Europa, 2012.

*Medicinski fakultet Sveučilišta u Zagrebu 1917-2017.* Zagreb: Sveučilište u Zagrebu – Medicinski fakultet, 2018.

Vranješ-Šoljan, Božena. *Stanovništvo Banske Hrvatske*. Zagreb: Educa, 2009.

Članci:

1. Dugački, Vlatka, and Krešimir Regan. “Zagreb U Prvom Svjetskom Ratu (Ozračje Osnivanja Medicinskog Fakulteta).” *Acta Medico-Historica Adriatica* 13 (2015): 97–120.
2. Haag, John. “Students at the University of Vienna in the First World War.” *Central European History* 17, no. 4 (1984): 299–309.
3. Jarausch, Konrad H. “German Students in the First World War.” *Central European* 17, no. 4 (2009): 310–29.
4. Kaurić, Vijoleta Herman. “Koliko Je Društava Djelovalo U Zagrebu Za Vrijeme Prvoga Svjetskog Rata ?” *Historijski Zbornik* LXII, no. 2 (2009): 427–63
5. Luetić, Tihana. "Socijalna slika studenata Filozofskog fakulteta Sveučilišta u Zagrebu (1874.-1914.)", *Zb. Odsjeka povij. znan. Zavoda povij. druš. znan. HAZU, god* 24. (2006): 199-222.
6. Marjani, Danijela. “‘ Zagrebačke ’ Postrojbe Austrougarske Vojske U Prvom Svjetskom Ratu – Statistički Pregled Uzorka Poginulih Na Temelju Vojnih Matičnih Knjiga Umrlih.” In *Znanstveni Skup Zagreb U Prvom Svjetskom Ratu*, 1–31, 2014.
7. Tomić, Filip. “The Institutionalization of Expert Systems in the Kingdom of Croatia and Slavonia : The Founding of the University of Zagreb as the Keystone of Historiographic Autho.” *The Hungarian Historical Review* 5, no. 2 (2018): 305–31.
8. Sažetak

*Studenti i nastavnici zagrebačkog studija Filozofije u vrijeme Prvog svjetskog rata (1914-1918).*

*Hrvoje Pleić*

*Osnivanjem Sveučilišta u Zagrebu konačno se ostvaruje jedan od glavnih uvjeta za afirmaciju nacionalnih osobnosti Hrvata i njihovog priključenje europskim obrazovnim i stvaralačkim nacijama. Svjetski rat nakratko je prekinuo taj gotovo četrdesetogodišnji razvoj te stavio nastavnike i studente u potpuno novu situaciju uzrokovanu ratnom svakodnevicom. Filozofski fakultet kao zajamčena sastavnica Sveučilišta u Zagrebu nije bio iznimka te su njegovi studenti i nastavnici pokušavali uravnotežiti svakodnevicu i rat.*

Ključne riječi: Prvi svjetski rat, Studenti, Sveučilište u Zagrebu, 20. stoljeće, Zagreb

1. Summary

*Students and teachers of Philosophy at the University of Zagreb during the First World War (1914-1918).*

*Hrvoje Pleić*

*With the foundation of the University of Zagreb one of the main conditions for affirming the national identity of Croats and their connection with the European educational and creative natios is finally achieved. World War briefly interrupted the nearly forty-year development and put teachers and student in a completely new situation caused by the war. The Faculty of Philosophy as a guaranteed constituent of the University of Zagreb was no exception and its students and teachers tried to balance the everyday life and war.*

Keywords: First World War, Students, University of Zagreb, 20th century, Zagreb

1. Vlatka Dugački and Krešimir Regan, “Zagreb U Prvom Svjetskom Ratu (Ozračje Osnivanja Medicinskog Fakulteta),” *Acta Medico-Historica Adriatica* 13 (2015): str. 98 [↑](#footnote-ref-1)
2. Vijoleta Herman Kaurić, “Bibliografija Radova O Prvom Svjetskom Ratu Objavljenim U Historijskim Časopisima U Razdoblju 1945-1998. Godine.,” *Radovi Zavoda Za Hrvatsku Povijest* 32–33. (n.d.): 491–98. [↑](#footnote-ref-2)
3. Izdane su četiri spomenice: *Spomenica na svetčano otvaranje kralj. Sveučilišta Franje Josipa I. u Zagrebu, prvog hrvatskoga, dana 19. listopada 1874,* Zagreb 1875.; *Spomenica o 25. godišnjici postojanja Sveučilišta u Franje Josipa I. u Zagrebu,* Zagreb 1900. ; *Sveučilište Kraljevine Srba, Hrvata i Slovenaca u Zagrebu: 1874- 1924: spomenica Akademičkog senata,* Zagreb 1925. i *Spomenica u povodu proslave 300. godišnjice Sveučilišta u Zagrebu,* Zagreb 1969. [↑](#footnote-ref-3)
4. Tihana Luetić, Socijalna slika studenata Filozofskog fakulteta Sveučilišta u Zagrebu (1874.-1914.), *Zb. Odsjeka povij. znan. Zavoda povij. druš. znan. HAZU, god* 24., Zagreb 2006., str. 200 [↑](#footnote-ref-4)
5. *Sveučilište Kraljevine Srba, Hrvata i Slovenaca u Zagrebu: 1874- 1924: spomenica Akademičkog senata* (Zagreb: Zakladna tiskara NN, 1925), str. 68-71 [↑](#footnote-ref-5)
6. *Spomenica u povodu proslave 300. godišnjice Sveučilišta u Zagrebu,* Zagreb 1969., str. 120-123. [↑](#footnote-ref-6)
7. *Sveučilište u Zagrebu* (Zagreb: Sveučilišna naklada Liber, 1979), str. 47 [↑](#footnote-ref-7)
8. Igor Karaman, *Hrvatska na pragu modernizacije.*(Zagreb: Naklada Ljevak, 2000), str 145. [↑](#footnote-ref-8)
9. *Sveučilište Kraljevine Srba, Hrvata i Slovenaca u Zagrebu: 1874- 1924: spomenica Akademičkog senata* (Zagreb: Zakladna tiskara NN, 1925), str. 225 [↑](#footnote-ref-9)
10. *Spomenica u povodu proslave 300. godišnjice sveučilišta u Zagrebu,* Zagreb 1969., str. 437-527. [↑](#footnote-ref-10)
11. Članak M. Gross završava sa 1914. a članak V. Rajčevića počinje sa 1918. godinom [↑](#footnote-ref-11)
12. *Sveučilište Kraljevine Srba, Hrvata i Slovenaca u Zagrebu: 1874- 1924: spomenica Akademičkog senata* (Zagreb: Zakladna tiskara NN, 1925), str. 237 [↑](#footnote-ref-12)
13. Dugački and Regan, “Zagreb U Prvom Svjetskom Ratu (Ozračje Osnivanja Medicinskog Fakulteta).” Str. 91 [↑](#footnote-ref-13)
14. samo od akademske godine 1919/20. do 1923/24. [↑](#footnote-ref-14)
15. U Spomenici iz 1969. godine su u statistici također odvojene kategorije [↑](#footnote-ref-15)
16. Postojali su redovni i izvanredni studenti koji su se razlikovali po tome ??? [↑](#footnote-ref-16)
17. AFF, *Imenici 1913/14.-1917/18.* [↑](#footnote-ref-17)
18. Vrlo često pored imena je križ ako je roditelj pokojni [↑](#footnote-ref-18)
19. Primjera radi akademske godine 1913/14 samo je 25 slušača od njih 33 koji primaju stipendije upisalo i njihov iznos [↑](#footnote-ref-19)
20. Tek od akademske godine 1917/1918 u nacionalima se sporadično pojavljuje vojni statusi slušača neuredno upisan crvenom drvenom olovkom [↑](#footnote-ref-20)
21. Za mogućnost istraživanja na ovome fondu, kao i na svojoj pomoći i ljubaznosti, zahvalan sam gosp. Ivanu Kurjaku iz Arhiva Filozofskog fakulteta. [↑](#footnote-ref-21)
22. Popisi vojno sposobnih slušača za vojni odsjek; nažalost u AFF-u prisutni su samo oni za 1913. i 1914. godinu. [↑](#footnote-ref-22)
23. Nedostaju zapisnici sjednica Fakultetskog vijeća Mudroslovnog fakulteta za ak. godinu 1917/18. [↑](#footnote-ref-23)
24. Fond HDA-80, Odjel za Bogoštovlje i Nastavu [↑](#footnote-ref-24)
25. Izvještaji Gradskog poglavarstva o sveopćoj upravi slobodnog i kraljevskog glavnoga grada Zagreba za godinu 1913. - 1918. (Zagreb: Knjigotiskara braće Kralj, 1927). [↑](#footnote-ref-25)
26. *Statistički godišnjak Kraljevina Hrvatske i Slavonije II.* *1906.-1910.* (Zagreb: Tisak kr. zemaljske tiskare, 1917) [↑](#footnote-ref-26)
27. Dugački and Regan. Str. 104 [↑](#footnote-ref-27)
28. Ilustrovani list (1914) / 08.08. 1914. br. 32 [↑](#footnote-ref-28)
29. Ilustrovani list (1914) / 15.08. 1914. br. 33 [↑](#footnote-ref-29)
30. Najčešće privatnih docenata, koji unatoč njihovoj potrebi u nastavi nisu bili pošteđeni mobilizacije [↑](#footnote-ref-30)
31. Zakon o rekvizicijama iz 1912. godine [↑](#footnote-ref-31)
32. Jutarnji list (1912) / 18.09.1914 br. 799 „*Sa sveučilišta“* [↑](#footnote-ref-32)
33. HR-HDA-80, Odjel za bogoštovlje i nastavu Zemaljske vlade, kutija 762. XI, 1916 [↑](#footnote-ref-33)
34. Jutarnji list (1912) / 15.07.1915 br. 1185 „*Bolnica crvenog križa u zgradi hrvatskog sveučilišta“* [↑](#footnote-ref-34)
35. Vlatka Dugački and Krešimir Regan, “Zagreb U Prvom Svjetskom Ratu (Ozračje Osnivanja Medicinskog Fakulteta),” *Acta Medico-Historica Adriatica* 13 (2015): str. 103 [↑](#footnote-ref-35)
36. Akademski položaj/stupanj prije ulaska u profesuru [↑](#footnote-ref-36)
37. *Spomenica u povodu proslave 300. godišnjice sveučilišta u Zagrebu ur. dr. Jaroslav Šidak, sv.2*. (Zagreb: Tisak izdavačkog zavoda JAZU, 1969.) str. 565 [↑](#footnote-ref-37)
38. Redovnih i izvanrednih [↑](#footnote-ref-38)
39. *Sveučilište Kraljevine Srba, Hrvata i Slovenaca u Zagrebu: 1874- 1924: spomenica Akademičkog senata* (Zagreb: Zakladna tiskara NN 1925), str. 250 [↑](#footnote-ref-39)
40. *Sveučilište Kraljevine Srba, Hrvata i Slovenaca u Zagrebu: 1874- 1924: spomenica Akademičkog senata* (Zagreb: Zakladna tiskara NN 1925), str. 241 [↑](#footnote-ref-40)
41. *Spomenica u povodu proslave 300. godišnjice Sveučilišta u Zagrebu* (Zagreb: Tisak izdavačkog zavoda JAZU, 1969.), str. 117 [↑](#footnote-ref-41)
42. HDA – 80, Odjela za bogoštovlje i nastavu, *Izvještaji i računi kr. sveučilišne knjižnice u Zagrebu za godinu 1914., br. 293.-1915.* [↑](#footnote-ref-42)
43. AFF, *Zapisnik I. sjednice Fakultetskog vijeća Mudroslovnog fakulteta od 7. listopada 1915. godine* [↑](#footnote-ref-43)
44. HR-HDA-80, Odjel za bogoštovlje i nastavu Zemaljske vlade, kutija 1622, 1898. [↑](#footnote-ref-44)
45. Jutarnji list (1912) / 09.12. 1916 br. 1704 *„Za osnutak Medicinskog fakulteta na zagrebačkom sveučilištu.“* [↑](#footnote-ref-45)
46. *Spomenica u povodu proslave 300. godišnjice sveučilišta u Zagrebu ur. dr. Jaroslav Šidak, sv.2*. (Zagreb: Tisak izdavačkog zavoda JAZU, 1969.) str. 143 [↑](#footnote-ref-46)
47. Već je upućena 1888. i 1910. godine. [↑](#footnote-ref-47)
48. *Medicinski fakultet Sveučilišta u Zagrebu 1917-2017.* (Zagreb: Sveučilište u Zagrebu – Medicinski fakultet, 2007.), str. 27 [↑](#footnote-ref-48)
49. Izvještaji Gradskog poglavarstva o sveopćoj upravi slobodnog i kraljevskog glavnoga grada Zagreba za godinu 1913. - 1918. (Zagreb: Knjigotiskara braće Kralj, 1927.), Str. 24 [↑](#footnote-ref-49)
50. AFF, *Zapisnik II. redovite sjednice Fakultetskog vijeća Mudroslovnog fakulteta od 19. studenog 1918. godine* [↑](#footnote-ref-50)
51. Konrad H Jarausch, “German Students in the First World War,” *Central European* 17, no. 4 (2009): str. 310 [↑](#footnote-ref-51)
52. Wilhelminische Zeit (Wilhelminsko doba) – period njemačke povijesti od 1890. do 1918. godine koji zaokružuje duh vremena prisutan u Njemačkom carstvu na prijelazu stoljeća obilježen specifičnim društvenim, kulturnim i političkim gibanjima koje se ponekada mogu usporediti s francuskim *Belle Epoque*. [↑](#footnote-ref-52)
53. Jarausch., str. 318 [↑](#footnote-ref-53)
54. Gary B. Cohen, *Education and Middle-Class Society in Imperial Austria 1848-1918* (West Lafayette, Indiana: Purdue University Press, 1996.) str. 38 [↑](#footnote-ref-54)
55. John Haag, “Students at the University of Vienna in the First World War,” *Central European History* 17, no. 4 (1984): str. 303 [↑](#footnote-ref-55)
56. Istvan Deak, *Habsburg Officer Corps Social and Political History* (New York: Oxford University Press, 1990). str. 191 [↑](#footnote-ref-56)
57. Deak. str. 193 [↑](#footnote-ref-57)
58. ARS, *Zapisnik I. sjednice Akademičkog senata od 10. listopada 1914. godine* [↑](#footnote-ref-58)
59. Jutarnji list (1912) / 25.10. 1914 br. 246 *„Poziv za pristup u akademski vod hr. Dobrovoljačke čete u Zagrebu.“* [↑](#footnote-ref-59)
60. HDA-80, *Poziv visokoškolskoj mladeži da stupi u Podčasničko-obrazovnu školu visokoškolskih dobrovoljaca,* br. 16564/ pr. 18. – 1914. [↑](#footnote-ref-60)
61. ARS, *Zapisnik III. sjednice Akademičkog senata od 14. studenog 1914. godine* [↑](#footnote-ref-61)
62. Jutarnji list (1912) / 01.08. 1914. br. 734 *„Austrijski ministar nastave akademskoj omladini“* [↑](#footnote-ref-62)
63. Vijoleta Herman Kaurić, “Koliko Je Društava Djelovalo U Zagrebu Za Vrijeme Prvoga Svjetskog Rata ?*”* *Historijski Zbornik* LXII, no. 2 (2009): str. 451- 456 [↑](#footnote-ref-63)
64. Jutarnji list (1912) / 25.01. 1916. *„svečana promocija nadvojvode Eugena i generala Borojevića“* [↑](#footnote-ref-64)
65. Pučko-ustaška služba (mađ. Népfelkelő, njem. Landsturm) bila je pričuvna postrojba Austro-ugarske vojske na teritoriju Trojednice te je bila zamišljena kao zadnja linija obrane u slučaju rata. Zahvaćao je osobe između 36. i 50. godina te one koji još nisu vršili vojnu službu. [↑](#footnote-ref-65)
66. *Spomenica u povodu proslave 300. godišnjice sveučilišta u Zagrebu ur. dr. Jaroslav Šidak, sv.2*. (Zagreb: Tisak izdavačkog zavoda JAZU, 1969.) str. 565 [↑](#footnote-ref-66)
67. Jutarnji list (1912) / 21.11. 1914 br. 322 *„Predavanja na hrvatskom sveučilištu.“* [↑](#footnote-ref-67)
68. ARS, *Zapisnik IV. sjednice Akademičkog senata od 14. studeni 1914. godine* [↑](#footnote-ref-68)
69. AFF, *Zapisnik I. sjednice Fakultetskog vijeća Mudroslovnog fakulteta od 28.11. 1914. godine* [↑](#footnote-ref-69)
70. AFF, *Zapisnik II. sjednice Fakultetskog vijeća Mudroslovnog fakulteta od 18. listopad 1914. godine* [↑](#footnote-ref-70)
71. AFF, *Zapisnik III. sjednice Fakultetskog vijeća Mudroslovnog fakulteta od 8. studenog 1914. godine* [↑](#footnote-ref-71)
72. AFF, *Zapisnik IV. sjednice Fakultetskog vijeća Mudroslovnog fakulteta od 18. prosinac 1914. godine* [↑](#footnote-ref-72)
73. AFF, *Zapisnik V. sjednice Fakultetskog vijeća Mudroslovnog fakulteta od 18. ožujka 1916. godine* [↑](#footnote-ref-73)
74. ARS, *Zapisnik VI. Sjednice Akademičkog senata od 11. veljače 1916. godine* [↑](#footnote-ref-74)
75. *Stenografski zapisnici Sabora Kr. Hrvatske, Slavonije i Dalmacije 1913-1918.* (Zagreb: Tisak Kr. zem. tiskare, 1916.), str. 487 [↑](#footnote-ref-75)
76. Prijevod: „Nakon ulaska u normalne uvjete“ [↑](#footnote-ref-76)
77. *Stenografski zapisnici Sabora Kr. Hrvatske, Slavonije i Dalmacije 1913-1918.* (Zagreb: Tisak Kr. zem. tiskare, 1916.), str. 491 [↑](#footnote-ref-77)
78. AFF, *Zapisnik I. sjednice Fakultetskog vijeća Mudroslovnog fakulteta od 28. studenog 1914. godine* [↑](#footnote-ref-78)
79. Slušači Ljubomir Micić, Dinko Veslaj i Đuro Habek [↑](#footnote-ref-79)
80. AFF, *Imenici 1913/14.-1917/18. II.* [↑](#footnote-ref-80)
81. *Spomenica u povodu proslave 300. godišnjice sveučilišta u Zagrebu ur. dr. Jaroslav Šidak, sv.1*. Zagreb: (Tisak izdavačkog zavoda JAZU, 1969.) str. 123 [↑](#footnote-ref-81)
82. Danijela Marjani, “‘ Zagrebačke ’ Postrojbe Austrougarske Vojske U Prvom Svjetskom Ratu – Statistički Pregled Uzorka Poginulih Na Temelju Vojnih Matičnih Knjiga Umrlih,” in *Znanstveni Skup Zagreb U Prvom Svjetskom Ratu*, 2014, str. 1 [↑](#footnote-ref-82)
83. Marjani. str. 2 [↑](#footnote-ref-83)
84. Marjani. str. 21 [↑](#footnote-ref-84)
85. ARS, *Zapisnik X. sjednice Akademičkog senata od 25. srpnja 1916. godine* [↑](#footnote-ref-85)
86. Igor Karaman, *Hrvatska na pragu modernizacije.*(Zagreb: Naklada Ljevak, 2000), str 144. [↑](#footnote-ref-86)
87. *Sveučilište Kraljevine Srba, Hrvata i Slovenaca u Zagrebu: 1874- 1924: spomenica Akademičkog senata* (Zagreb: Zakladna tiskara NN, 1925), str. 252 [↑](#footnote-ref-87)
88. HR-HDA-1622, *Odnošaji i razlozi iz kojih bi se morao otvoriti Medicinski fakultet u Zagrebu, dne 2. prosinca 1898 godine; i način osnove istog fakulteta.* [↑](#footnote-ref-88)
89. HR-HDA-1622, *Odnošaji i razlozi iz kojih bi se morao otvoriti Medicinski fakultet u Zagrebu, dne 2. prosinca 1898 godine; i način osnove istog fakulteta.* [↑](#footnote-ref-89)
90. Rijeka, Dalmacija i Bosna i Hercegovina [↑](#footnote-ref-90)
91. *Statistički godišnjak Kraljevina Hrvatske i Slavonije II.* *1906.-1910.* (Zagreb: Tisak kr. zemaljske tiskare, 1917), str. 523 [↑](#footnote-ref-91)
92. Zajedno sa šumarima i farmaceutima iz razloga što nisu u *Statistici* odvojeni [↑](#footnote-ref-92)
93. *Sveučilište Kraljevine Srba, Hrvata i Slovenaca u Zagrebu: 1874- 1924: spomenica Akademičkog senata* (Zagreb: Zakladna tiskara NN, 1925), str. 257 [↑](#footnote-ref-93)
94. AFF, *Imenici 1913/14. II.* [↑](#footnote-ref-94)
95. AFF, *Imenici 1918/19. I.* [↑](#footnote-ref-95)
96. 1913/14 – 4, 1914/15 – 3, 1915/16 - 0 [↑](#footnote-ref-96)
97. *Sveučilište Kraljevine Srba, Hrvata i Slovenaca u Zagrebu: 1874- 1924: spomenica Akademičkog senata* (Zagreb: Zakladna tiskara NN, 1925), str. 266 [↑](#footnote-ref-97)
98. AFF, *Imenici 1913/14. II.* [↑](#footnote-ref-98)
99. Zajedno sa farmaceutima iz razloga što nisu u *Statistici* odvojeni ali bez *šumara* jer je akademija odvojena od fakulteta i osnovan je Šumarsko gospodarski fakultet. [↑](#footnote-ref-99)
100. Ostale slavenske zemlje [↑](#footnote-ref-100)
101. *Spomenica u povodu proslave 300. godišnjice sveučilišta u Zagrebu ur. dr. Jaroslav Šidak, sv.1*. Zagreb: (Tisak izdavačkog zavoda JAZU, 1969.) str. 121 [↑](#footnote-ref-101)
102. *Sveučilište Kraljevine Srba, Hrvata i Slovenaca u Zagrebu: 1874- 1924: spomenica Akademičkog senata* (Zagreb: Zakladna tiskara NN, 1925), str. 263 [↑](#footnote-ref-102)
103. Podataka o regionalnosti [↑](#footnote-ref-103)
104. *Sveučilište Kraljevine Srba, Hrvata i Slovenaca u Zagrebu: 1874- 1924: spomenica Akademičkog senata* (Zagreb: Zakladna tiskara NN, 1925), str. 266 [↑](#footnote-ref-104)
105. Filip Tomić, “The Institutionalization of Expert Systems in the Kingdom of Croatia and Slavonia : The Founding of the University of Zagreb as the Keystone of Historiographic Professionalization,” *The Hungarian Historical Review* 5, no. 2 (2018): str. 319 [↑](#footnote-ref-105)
106. *Statistički godišnjak Kraljevina Hrvatske i Slavonije II.* *1906.-1910.* (Zagreb: Tisak kr. zemaljske tiskare, 1917), str. 25-26 [↑](#footnote-ref-106)
107. *Statistički godišnjak Kraljevina Hrvatske i Slavonije II.* *1906.-1910.* (Zagreb: Tisak kr. zemaljske tiskare, 1917), str. 29-30 [↑](#footnote-ref-107)
108. AFF, *Imenici 1913/14. II.* [↑](#footnote-ref-108)
109. *Sveučilište Kraljevine Srba, Hrvata i Slovenaca u Zagrebu: 1874- 1924: spomenica Akademičkog senata* (Zagreb: Zakladna tiskara NN, 1925), str. 262 [↑](#footnote-ref-109)
110. Iskra Iveljić, *Očevi i sinovi: Privredna elita Zagreba u drugoj polovici 19. stoljeća*. (Zagreb: Leykam, 2007.) str. 14 [↑](#footnote-ref-110)
111. Božena Vranješ-Šoljan, *Stanovništvo Banske Hrvatske*. (Zagreb: Educa, 2009.) str. 225 [↑](#footnote-ref-111)
112. Tihana Luetić, *Studenti Sveučilišta u Zagrebu (1874-1914)*. (Zagreb: Srednja Europa, 2012.) str. 80 [↑](#footnote-ref-112)
113. AFF, *Imenici 1913/14 – 1917/18. II* [↑](#footnote-ref-113)
114. AFF, *Imenici 1910/11. II.* [↑](#footnote-ref-114)
115. *Statistički godišnjak Kraljevina Hrvatske i Slavonije II.* *1906.-1910.* (Zagreb: Tisak kr. zemaljske tiskare, 1917), p. 64-67. [↑](#footnote-ref-115)
116. AFF, *Imenici 1910/11., rubrika zanimanje roditelja* [↑](#footnote-ref-116)
117. AFF, *Imenici 1913/14 – 1917/18.., rubrika zanimanje roditelja* [↑](#footnote-ref-117)
118. *Sveučilište Kraljevine Srba, Hrvata i Slovenaca u Zagrebu: 1874- 1924: spomenica Akademičkog senata* (Zagreb: Zakladna tiskara NN, 1925), str. 268 [↑](#footnote-ref-118)
119. *Sveučilište Kraljevine Srba, Hrvata i Slovenaca u Zagrebu: 1874- 1924: spomenica Akademičkog senata* (Zagreb: Zakladna tiskara NN, 1925), str. 268 [↑](#footnote-ref-119)
120. Tihana Luetić. *Studenti Sveučilišta u Zagrebu (1874-1914)*, (Zagreb: Srednja europa, 2012.) str. 68-70 [↑](#footnote-ref-120)